title: Odluka Vijeća (EU) 2017/477 od 3. ožujka 2017. o stajalištu koje treba donijeti u ime Europske unije u okviru Vijeća za suradnju osnovanog na temelju Sporazuma o pojačanom partnerstvu i suradnji između Europske unije i njezinih država članica, s jedne strane, i Republike Kazahstana, s druge strane u pogledu rada Vijeća za suradnju, Odbora za suradnju, specijaliziranih pododbora ili drugih tijela

text:
               18.3.2017

               HR

               Službeni list Europske unije

               L 73/15

         ODLUKA VIJEĆA (EU) 2017/477
   od 3. ožujka 2017.
   o stajalištu koje treba donijeti u ime Europske unije u okviru Vijeća za suradnju osnovanog na temelju Sporazuma o pojačanom partnerstvu i suradnji između Europske unije i njezinih država članica, s jedne strane, i Republike Kazahstana, s druge strane u pogledu rada Vijeća za suradnju, Odbora za suradnju, specijaliziranih pododbora ili drugih tijela
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 31. stavak 1. i članak 37.,
   uzimajući u obzir Ugovor o funkcioniranju Europske unije, a posebno njegov članak 91., članak 100. stavak 2. i članke 207. i 209. u vezi s člankom 218. stavkom 9.,
   uzimajući u obzir prijedlog Europske komisije i Visokog predstavnika Unije za vanjske poslove i sigurnosnu politiku,
   budući da:

               (1)

               Člankom 281. stavkom 3. Sporazuma o pojačanom partnerstvu i suradnji između Europske unije i njezinih država članica, s jedne strane, i Republike Kazahstana, s druge strane (1) („Sporazum”) predviđa se privremena primjena Sporazuma u cijelosti ili djelomično.

               (2)

               Člankom 3. Odluke Vijeća (EU) 2016/123 (2) utvrđuje se koji se dijelovi Sporazuma trebaju privremeno primjenjivati. Ti se dijelovi Sporazuma privremeno primjenjuju od 1. svibnja 2016.

               (3)

               U skladu s člankom 268. stavkom 7. Sporazuma Vijeće za suradnju donosi svoj poslovnik.

               (4)

               U skladu s člankom 268. stavkom 6. i člankom 269. stavkom 3. Sporazuma Vijećem za suradnju i Odborom za suradnju naizmjence predsjedaju predstavnik Europske unije i predstavnik Republike Kazahstana.

               (5)

               U skladu s člankom 269. stavkom 1. Sporazuma Vijeću za suradnju u obavljanju njegovih dužnosti pomaže Odbor za suradnju.

               (6)

               U skladu s člankom 269. stavkom 7. Sporazuma Vijeće za suradnju u svojem poslovniku utvrđuje dužnosti i funkcioniranje Odbora za suradnju i svih pododbora ili tijela koje je osnovalo Vijeće za suradnju.

               (7)

               U skladu s člankom 269. stavkom 5. Sporazuma Odbor za suradnju može se sastati u posebnom sastavu radi rješavanja relevantnih pitanja povezanih s glavom III. (Trgovina i poslovanje). U skladu s člankom 269. stavkom 6. Vijeće za suradnju može odlučiti osnovati specijalizirane pododbore ili utvrđuje sastav i dužnosti takvih pododbora ili tijela te način njihova funkcioniranja.

               (8)

               U skladu s člankom 268. stavkom 1. Sporazuma Vijeće za suradnju nadzire i redovito preispituje provedbu Sporazuma. U skladu s člankom 268. stavkom 4. Sporazuma Vijeće za suradnju može delegirati bilo koju od svojih ovlasti Odboru za suradnju, uključujući ovlast za donošenje obvezujućih odluka. U skladu s člankom 268. stavkom 3. Sporazuma Vijeće za suradnju ima ovlast ažuriranja ili izmjene priloga Sporazumu, na temelju konsenzusa između stranaka, ne dovodeći u pitanje posebne odredbe u okviru glave III. (Trgovina i poslovanje).

               (9)

               U skladu s člankom 25. stavkom 3. Sporazuma Vijeće za suradnju osniva Pododbor za carinsku suradnju. U skladu s člankom 25. stavkom 4. Sporazuma o pitanjima obuhvaćenima poglavljem 2. Sporazuma odvija se redoviti dijalog. Odbor za suradnju može utvrditi pravila za vođenje takvog dijaloga, kako je utvrđeno u članku 25. stavku 4. Sporazuma.

               (10)

               Kako bi se osigurala djelotvorna provedba Sporazuma, poslovnike Vijeća za suradnju, Odbora za suradnju i pododbora trebalo bi donijeti što prije.

               (11)

               Stajalište Unije u okviru Vijeća za suradnju trebalo bi se stoga temeljiti na priloženim nacrtima odluka,

         DONIJELO JE OVU ODLUKU:
   Članak 1.
   1.   Stajalište koje treba zauzeti u ime Unije u okviru Vijeća za suradnju osnovanog člankom 268. stavkom 1. Sporazuma o pojačanom partnerstvu i suradnji između Europske unije i njezinih država članica, s jedne strane, i Republike Kazahstana, s druge strane, temelji se na nacrtima odluka Vijeća za suradnju priloženima ovoj Odluci u pogledu:

               —

               donošenja poslovnika Vijeća za suradnju i poslovnikâ Odbora za suradnju, specijaliziranih pododbora ili drugih tijela,

               —

               osnivanja Pododbora za pravdu, slobodu i sigurnost, Pododbora za energiju, promet, okoliš i klimatske promjene te Pododbora za carinsku suradnju.

         2.   Manje tehničke ispravke nacrta odluka Vijeća za suradnju mogu dogovoriti predstavnici Unije u okviru Vijeća za suradnju bez daljnje odluke Vijeća.
   Članak 2.
   Vijećem za suradnju sa strane Unije predsjeda Visoki predstavnik Unije za vanjske poslove i sigurnosnu politiku, u skladu sa svojim zaduženjima na temelju Ugovorâ te u svojstvu predsjednika Vijeća za vanjske poslove.
   Članak 3.
   Ova Odluka stupa na snagu na dan donošenja.

      Sastavljeno u Bruxellesu 3. ožujka 2017.

            Za Vijeće

            Predsjednik

         M. FARRUGIA

      (1)  SL L 29, 4.2.2016., str. 3.

      (2)  Odluka Vijeća (EU) 2016/123 od 26. listopada 2015. o potpisivanju, u ime Europske unije, i privremenoj primjeni Sporazuma o pojačanom partnerstvu i suradnji između Europske unije i njezinih država članica, s jedne strane, i Republike Kazahstana, s druge strane (SL L 29, 4.2.2016., str. 1.).

      NACRT
      ODLUKA br. 1/2017 VIJEĆA ZA SURADNJU EU-a I REPUBLIKE KAZAHSTANA
      od …
      o donošenju njegova poslovnika i poslovnikâ Odbora za suradnju, specijaliziranih pododbora ili drugih tijela
      VIJEĆE ZA SURADNJU EU-a I REPUBLIKE KAZAHSTANA,
      uzimajući u obzir Sporazum o pojačanom partnerstvu i suradnji između Europske unije i njezinih država članica, s jedne strane, i Republike Kazahstana, s druge strane (1) („Sporazum”), a posebno njegov članak 268.,
      budući da:

                  (1)

                  U skladu s člankom 281. stavkom 3. Sporazuma dijelovi Sporazuma privremeno se primjenjuju od 1. svibnja 2016.

                  (2)

                  U skladu s člankom 268. stavkom 7. Sporazuma Vijeće za suradnju donosi svoj poslovnik.

                  (3)

                  U skladu s člankom 269. stavkom 1. Sporazuma Vijeću za suradnju u obavljanju njegovih dužnosti pomaže Odbor za suradnju.

                  (4)

                  U skladu s člankom 269. stavkom 6. Sporazuma Vijeće za suradnju može odlučiti osnovati specijalizirane pododbore ili druga tijela koja mu mogu pomagati u obavljanju njegovih dužnosti te utvrđuje sastav i dužnosti takvih pododbora ili tijela i način njihova funkcioniranja.

                  (5)

                  U skladu s člankom 25. stavkom 3. Sporazuma Vijeće za suradnju osniva Pododbor za carinsku suradnju.

                  (6)

                  U skladu s člankom 269. stavkom 7. Sporazuma Vijeće za suradnju u svojem poslovniku utvrđuje dužnosti i funkcioniranje Odbora za suradnju i svih pododbora ili tijela koje je osnovalo Vijeće za suradnju.

                  (7)

                  Vijeće za suradnju, koje se sastalo 6. listopada 2016. u Bruxellesu, odlučilo je donijeti svoj poslovnik razmjenom verbalnih nota,

            DONIJELO JE OVU ODLUKU:
      Članak 1.
      Donose se Poslovnik Vijeća za suradnju i poslovnici Odbora za suradnju, specijaliziranih pododbora ili drugih tijela koje je osnovalo Vijeće za suradnju, kako su navedeni u Prilogu I. odnosno Prilogu II.
      Članak 2.
      Ova Odluka stupa na snagu na dan donošenja.

         Sastavljeno u

               Za Vijeće za suradnju

               Predsjednik

         (1)  SL L 29, 4.2.2016., str. 3.

         PRILOG I.

            POSLOVNIK VIJEĆA ZA SURADNJU

         Članak 1.
         Opće odredbe
         1.   Vijeće za suradnju osnovano na temelju članka 268. stavka 1. Sporazuma obavlja svoje dužnosti u skladu s člankom 268. Sporazuma.
         2.   U skladu s člankom 268. stavkom 5. Sporazuma, Vijeće za suradnju sastoji se od predstavnika stranaka. Pri određivanju sastava Vijeća za suradnju uzimaju se u obzir posebna pitanja o kojima će se raspravljati na svakom sastanku. Vijeće za suradnju sastaje se na ministarskoj razini.
         3.   U skladu s člankom 268. stavkom 2. Sporazuma te za potrebe postizanja ciljeva iz Sporazuma, Vijeće za suradnju ovlašteno je donositi odluke koje su obvezujuće za stranke. Vijeće za suradnju poduzima odgovarajuće mjere za provedbu svojih odluka, uključujući, ako je potrebno, davanjem ovlasti posebnim tijelima osnovanima u okviru Sporazuma da djeluju u njegovo ime. Vijeće za suradnju također može davati preporuke. Ono donosi odluke i daje preporuke sporazumom između stranaka nakon završetka njihovih odgovarajućih unutarnjih postupaka. Vijeće za suradnju može delegirati svoje ovlasti Odboru za suradnju.
         4.   Stranke koje podliježu ovom Poslovniku navedene su u članku 285. Sporazuma.
         Članak 2.
         Predsjedanje
         Stranke naizmjence predsjedaju Vijećem za suradnju na razdoblje od 12 mjeseci. Prvo razdoblje počinje na dan prvog sastanka Vijeća za suradnju, a završava 31. prosinca iste godine.
         Članak 3.
         Sastanci
         1.   Vijeće za suradnju sastaje se jednom godišnje te, ako to okolnosti zahtijevaju, na temelju međusobnog dogovora stranaka. Osim ako se stranke dogovore drukčije, sastanak Vijeća za suradnju održava se na uobičajenom mjestu za sastanke Vijeća Europske unije.
         2.   Svaki sastanak Vijeća za suradnju održava se na datum koji dogovore stranke.
         3.   Sastanke Vijeća za suradnju zajednički sazivaju tajnici Vijeća za suradnju u dogovoru s predsjednikom Vijeća za suradnju najkasnije 30 kalendarskih dana prije datuma sastanka.
         Članak 4.
         Zastupanje
         1.   Ako su članovi Vijeća za suradnju spriječeni sudjelovati na sastanku, mogu ih zastupati njihovi predstavnici. Ako član želi da ga na sastanku zastupa predstavnik, prije sastanka pisanim putem priopćuje ime predstavnika predsjedniku Vijeća za suradnju.
         2.   Predstavnik člana Vijeća za suradnju ostvaruje sva prava tog člana.
         Članak 5.
         Delegacije
         1.   Članove Vijeća za suradnju mogu pratiti dužnosnici. Prije svakog sastanka tajništvo Vijeća za suradnju obavješćuje predsjednika Vijeća za suradnju o predviđenom sastavu delegacije svake stranke.
         2.   Vijeće za suradnju može dogovorom između stranaka pozvati predstavnike drugih tijela stranaka ili neovisne stručnjake u određenom području da prisustvuju njegovim sastancima kao promatrači ili kako bi pružili informacije o određenim pitanjima. Stranke se dogovaraju o uvjetima pod kojima ti promatrači mogu prisustvovati sastancima.
         Članak 6.
         Tajništvo
         Dužnosnik Glavnog tajništva Vijeća Europske unije i dužnosnik Republike Kazahstana djeluju zajednički kao tajnici Vijeća za suradnju.
         Članak 7.
         Korespondencija
         1.   Korespondencija naslovljena na Vijeće za suradnju šalje se bilo kojem tajniku Vijeća za suradnju, koji će zatim obavijestiti drugog tajnika.
         2.   Tajnici Vijeća za suradnju osiguravaju da se korespondencija upućena Vijeću za suradnju proslijedi predsjedniku Vijeća za suradnju i da se, prema potrebi, uputi članovima Vijeća za suradnju.
         3.   Korespondenciju predsjednika primateljima šalju u njegovo ime tajnici Vijeća za surandju. Takva korespondencija upućuju se, prema potrebi, članovima Vijeća za suradnju.
         Članak 8.
         Povjerljivost
         Osim ako stranke odluče drukčije, sastanci Vijeća za suradnju zatvoreni su za javnost. Kada jedna stranka Vijeću za suradnju dostavi informacije označene kao povjerljive, druga stranka s njima postupa kao s takvima.
         Članak 9.
         Dnevni red sastanaka
         1.   Predsjednik Vijeća za suradnju sastavlja privremeni dnevni red za svaki sastanak Vijeća za suradnju. Tajnici Vijeća za suradnju šalju ga primateljima iz članka 7. stavka 3. najkasnije 15 kalendarskih dana prije sastanka.
         Privremeni dnevni red sadržava točke koje se predsjedniku Vijeća za suradnju predlažu za uključivanje u dnevni red najkasnije 21 kalendarski dan prije početka sastanka. Te se točke uvrštavaju u privremeni dnevni red samo ako su odgovarajući popratni dokumenti poslani tajnicima Vijeća za suradnju prije dana slanja dnevnog reda.
         2.   Vijeće za suradnju donosi dnevni red na početku svakog sastanka. U dnevni je red moguće uključiti bilo koju točku koja se ne nalazi na privremenom dnevnom redu ako se stranke tako dogovore.
         3.   Uz savjetovanje sa strankama predsjednik Vijeća za suradnju može skratiti rokove predviđene u stavku 1. kako bi se u obzir uzele posebne okolnosti.
         Članak 10.
         Zapisnik
         1.   Nacrt zapisnika svakog sastanka Vijeća za suradnju zajedno sastavljaju tajnici Vijeća za suradnju.
         2.   Kao opće pravilo, u zapisniku se za svaku točku dnevnog reda navode:

                     (a)

                     dokumentacija koja je predana Vijeću za suradnju;

                     (b)

                     izjave čije je uključivanje u zapisnik zatražio član Vijeća za suradnju; i

                     (c)

                     pitanja o kojima su se stranke usuglasile, kao što su donesene odluke, dogovorene izjave i svi zaključci.

               3.   Nacrt zapisnika podnosi se Vijeću za suradnju na odobrenje. Vijeće za suradnju odobrava taj nacrt zapisnika na svojem sljedećem sastanku. Taj nacrt zapisnika može se odobriti i pisanim putem.
         Članak 11.
         Odluke i preporuke
         1.   Vijeće za suradnju donosi odluke i daje preporuke međusobnim sporazumom između stranaka te nakon završetka njihovih odgovarajućih unutarnjih postupaka.
         2.   Vijeće za suradnju može donositi odluke ili davati preporuke i pisanim postupkom ako se stranke tako dogovore. U tu svrhu predsjednik Vijeća za suradnju nacrt odluke ili preporuke pisanim putem upućuje njegovim članovima u skladu s člankom 7. stavkom 3., najkasnije 21 kalendarski dan prije sastanka. Članovi Vijeća za suradnju u tom roku iznose sve željene rezerve ili izmjene. Uz savjetovanje sa strankama predsjednik Vijeća za suradnju može skratiti taj rok kako bi se u obzir uzeli zahtjevi posebnih okolnosti.
         3.   Akti Vijeća za suradnju, u smislu članka 268. stavka 2. Sporazuma, naslovljuju se kao „Odluka” odnosno „Preporuka”, nakon čega se navode serijski broj, datum njihova donošenja i opis njihova predmeta. Te odluke i preporuke potpisuje predsjednik Vijeća za suradnja, a ovjeravaju ih tajnici Vijeća za suradnju. Te odluke i preporuke upućuju se u skladu s člankom 7. stavkom 3. ovog Poslovnika. Svaka stranka može donijeti odluku o objavljivanju odluka i preporuka Vijeća za suradnju u svojim službenim publikacijama.
         4.   Svaka odluka ili preporuka Vijeća za suradnju stupa na snagu na dan njezina donošenja osim ako je u odluci ili preporuci predviđeno drukčije.
         Članak 12.
         Jezici
         1.   Službeni jezici stranaka službeni su jezici Vijeća za suradnju.
         2.   Radni su jezici Vijeća za suradnju engleski i ruski. Osim ako je drukčije odlučeno, Vijeće za suradnju svoja vijećanja temelji na dokumentaciji pripremljenoj na tim jezicima.
         Članak 13.
         Troškovi
         1.   Svaka stranka snosi sve troškove nastale svojim sudjelovanjem na sastancima Vijeća za suradnju, kako u vezi s izdacima u pogledu osoblja, putovanja i dnevnica, tako i u vezi s poštanskim i telekomunikacijskim izdacima.
         2.   Izdaci u vezi s usmenim prevođenjem tijekom sastanaka Vijeća za suradnju, pismenim prevođenjem i umnožavanjem dokumenata snosi Unija.
         3.   Ostale izdatke koji se odnose na organizaciju materijala za sastanke Vijeća za suradnju snosi stranka koja je domaćin tih sastanaka.
         Članak 14.
         Odbor za suradnju i specijalizirani pododbori
         1.   U skladu s člankom 269. stavkom 1. Sporazuma Odbor za suradnju pomaže Vijeću za suradnju u izvršavanju njegovih dužnosti u područjima za koja mu je Vijeće za suradnju delegiralo ovlasti.U skladu s člankom 269. stavkom 2. Sporazuma Odbor za suradnju sastoji se od predstavnika stranaka, u načelu na razini viših državnih službenika.
         2.   Odbor za suradnju priprema sastanke i vijećanja Vijeća za suradnju, prema potrebi provodi odluke Vijeća za suradnju i općenito osigurava kontinuitet odnosa pridruživanja i pravilno funkcioniranje Sporazuma. Odbor za suradnju razmatra sva pitanja koja mu Vijeće za suradnju uputi te sva ostala pitanja koja mogu nastati tijekom provedbe Sporazuma. Odbor za suradnju podnosi Vijeću za suradnju na odobravanje prijedloge ili sve nacrte odluka ili preporuka. U skladu s člankom 268. stavkom 4. Sporazuma Vijeće za suradnju može delegirati bilo koju od svojih ovlasti Odboru za suradnju, uključujući ovlast za donošenje obvezujućih odluka.
         3.   Odbor za suradnju donosi odluke i daje preporuke za koje je ovlašten Sporazumom.
         4.   Kada se u Sporazumu upućuje na obvezu savjetovanja ili mogućnost savjetovanja ili kada se stranke uzajamnim dogovorom odluče uzajamno savjetovati, takvo se savjetovanje može održati u okviru Odbora za suradnju, osim ako je drukčije predviđeno u Sporazumu. Savjetovanje se može nastaviti u Vijeću za suradnju ako se stranke tako dogovore.
         5.   U skladu s člankom 269. stavkom 6. Sporazuma Vijeće za suradnju može odlučiti osnovati specijalizirane pododbore ili druga tijela koja mu mogu pomagati u obavljanju njegovih dužnosti i utvrđuje sastav i dužnosti takvih pododbora ili tijela te način njihova funkcioniranja.
         6.   U skladu s člankom 25. stavkom 3. Sporazuma Vijeće za suradnju osniva Pododbor za carinsku suradnju.
         Članak 15.
         Izmjena Poslovnika
         Ovaj se Poslovnik može izmijeniti u skladu s člankom 11.

         PRILOG II.

            POSLOVNIK ODBORA ZA SURADNJU I SPECIJALIZIRANIH PODODBORA ILI DRUGIH TIJELA KOJE JE OSNOVALO VIJEĆE ZA SURADNJU

         Članak 1.
         Opće odredbe
         1.   Odbor za suradnju osnovan u skladu s člankom 269. stavkom 1. Sporazuma o pojačanom partnerstvu i suradnji između Europske unije i njezinih država članica, s jedne strane, i Republike Kazahstana, s druge strane („Sporazum”) pomaže Vijeću za suradnju u obavljanju njegovih dužnosti te obavlja zadaće predviđene Sporazumom i zadaće koje mu dodijeli Vijeće za suradnju. U skladu s člankom 269. stavkom 7. Sporazuma Vijeće za suradnju u svojem poslovniku utvrđuje dužnosti i funkcioniranje Odbora za suradnju.
         2.   Odbor za suradnju priprema sastanke i vijećanja Vijeća za suradnju, prema potrebi provodi odluke Vijeća za suradnju i općenito osigurava kontinuitet odnosa pridruživanja i pravilno funkcioniranje Sporazuma. Odbor za suradnju razmatra sva pitanja koja mu Vijeće za suradnju uputi te sva ostala pitanja koja mogu nastati tijekom svakodnevne provedbe Sporazuma. Odbor za suradnju podnosi Vijeću za suradnju na donošenje prijedloge ili sve nacrte odluka ili preporuka.
         3.   U skladu s člankom 269. stavkom 2. Sporazuma, Odbor za suradnju sastoji se od predstavnika stranaka, u načelu na razini viših državnih službenika. Ti su predstavnici odgovorni za posebna pitanja o kojima se raspravlja na pojedinim sastancima Odbora za suradnju. U skladu s člankom 2. ovog Poslovnika, Odborom za suradnju naizmjence predsjedaju predstavnik Europske unije i predstavnik Republike Kazahstana.
         4.   U skladu s člankom 269. stavkom 5. Sporazuma, kad se Odbor za suradnju sastaje u posebnom sastavu radi rješavanja relevantnih pitanja povezanih s glavom III. (Trgovina i poslovanje) Sporazuma („sastav za trgovinu”), sastavljen je od dužnosnika Europske komisije i Republike Kazahstana koji su odgovorni za trgovinu i pitanja povezana s trgovinom. U skladu s člankom 2. ovog Poslovnika visoki predstavnik Europske komisije ili Republike Kazahstana koji je odgovoran za trgovinu i pitanja povezana s trgovinom djeluje kao predsjednik Odbora za suradnju u sastavu za trgovinu. Na sastancima će prisustvovati i predstavnik Europske službe za vanjsko djelovanje.
         5.   U skladu s člankom 269. stavkom 4. Sporazuma, Odbor za suradnju ovlašten je donositi odluke u slučajevima predviđenima u Sporazumu i u područjima za koja mu je Vijeće za suradnju delegiralo svoje ovlasti. Te su odluke obvezujuće za stranke, koje poduzimaju odgovarajuće mjere za njihovu provedbu. Odbor za suradnju donosi odluke sporazumom između stranaka nakon završetka njihovih odgovarajućih unutarnjih postupaka donošenja.
         6.   Stranke koje podliježu ovom Poslovniku jesu one navedene u članku 285. Sporazuma.
         Članak 2.
         Predsjedanje
         Stranke naizmjence predsjedaju Odborom za suradnju na razdoblje od 12 mjeseci. Prvo razdoblje počinje na dan prvog sastanka Vijeća za suradnju, a završava 31. prosinca iste godine.
         Članak 3.
         Sastanci
         1.   Osim ako se stranke dogovore drukčije, Odbor za suradnju sastaje se redovito, a najmanje jednom godišnje. Posebni sastanci Odbora za suradnju mogu se održati na zahtjev bilo koje stranke ako se obje stranke slože.
         2.   Sastanke Odbora za suradnju saziva njegov predsjednik na mjestu i u vrijeme o kojima se stranke dogovore. Obavijest o sazivanju sastanka izdaje tajništvo Odbora za suradnju najkasnije 28 kalendarskih dana prije sastanka, osim ako se stranke drukčije dogovore.
         3.   Odbor za suradnju u sastavu za trgovinu sastaje se najmanje jednom godišnje i kada to okolnosti zahtijevaju, na temelju međusobnog dogovora stranaka. Sastanke saziva predsjednik Odbora za suradnju u sastavu za trgovinu na mjestu, u vrijeme i na način o kojima se stranke dogovore. Obavijest o sazivanju sastanka izdaje tajništvo Odbora za suradnju u sastavu za trgovinu najkasnije 15 kalendarskih dana prije sastanka, osim ako se stranke drukčije dogovore.
         4.   Kad god je to moguće, redovni sastanci Odbora za suradnju sazivaju se pravodobno prije redovnih sastanaka Vijeća za suradnju.
         5.   Iznimno i ako se stranke tako dogovore, sastanci Odbora za suradnju mogu se održati bilo kojim dogovorenim tehnološkim sredstvima, kao što je videokonferencija.
         Članak 4.
         Delegacije
         Prije svakog sastanka tajništvo Odbora za suradnju obavješćuje stranke o predviđenom sastavu delegacija koje će sa svake strane prisustvovati sastanku.
         Članak 5.
         Tajništvo
         1.   Dužnosnik Europske službe za vanjsko djelovanje i dužnosnik Ministarstva vanjskih poslova Republike Kazahstana djeluju zajednički kao tajnici Odbora za suradnju. Tajničke poslove obavljaju zajednički i u duhu uzajamnog povjerenja i suradnje, osim ako je ovim Poslovnikom predviđeno drukčije.
         2.   Dužnosnik Europske komisije i dužnosnik Republike Kazahstana odgovorni za trgovinu i pitanja povezana s trgovinom djeluju zajednički kao tajnici Odbora za suradnju u sastavu za trgovinu.
         Članak 6.
         Korespondencija
         1.   Korespondencija naslovljena na Odbor za suradnju šalje se bilo kojem tajniku Odbora za suradnju, koji će zatim obavijestiti drugog tajnika.
         2.   Tajnici Odbora za suradnju osigurava da se korespondencija naslovljena na Odbor za suradnju prosljeđuje predsjedniku Odbora za suradnju i prema potrebi upućuje kao dokumenti iz članka 7.
         3.   Korespondenciju predsjednika Odbora za suradnju adresatima šalju u njegovo ime tajnici Odbora za suradnju. Takva korespondencija upućuje se, prema potrebi, u skladu s člankom 7.
         Članak 7.
         Dokumenti
         1.   Dokumenti se upućuju putem tajnika Odbora za suradnju.
         2.   Svaka stranka šalje svoje dokumente svojem tajniku koji te dokumente prosljeđuje tajniku druge stranke.
         3.   Tajnik Unije upućuje dokumente relevantnim predstavnicima Unije te u takvu korespondenciju sustavno uključuje i tajnika Republike Kazahstana.
         4.   Tajnik Republike Kazahstana upućuje dokumente relevantnim predstavnicima Republike Kazahstana te u takvu korespondenciju sustavno uključuje i tajnika Unije.
         Članak 8.
         Povjerljivost
         Osim ako stranke odluče drukčije, sastanci Odbora za suradnju zatvoreni su za javnost. Kada jedna stranka Odboru za suradnju dostavi informacije označene kao povjerljive, druga stranka s njima postupa kao s takvima.
         Članak 9.
         Dnevni red sastanaka
         1.   Tajništvo Odbora za suradnju na temelju prijedloga stranaka sastavlja privremeni dnevni red za svaki sastanak Odbora za suradnju, kao i nacrt operativnih zaključaka, kako je predviđeno u članku 10. Privremeni dnevni red sadržava točke koje je tajništvo Odbora za suradnju primilo od stranke radi uključivanja u dnevni red. Točke dnevnog reda popraćene su odgovarajućim dokumentima i dostavljaju se najkasnije 21 kalendarski dan prije sastanka.
         2.   Privremeni dnevni red, zajedno s odgovarajućim dokumentima, upućuje se u skladu s člankom 7., najkasnije 15 kalendarskih dana prije sastanka.
         3.   Odbor za suradnju donosi dnevni red na početku svakog sastanka. U dnevni je red moguće uključiti bilo koju točku koje se ne nalaze na privremenom dnevnom redu ako se stranke tako dogovore.
         4.   Predsjednik sastanka Odbora za suradnju može nakon dogovora s drugom strankom na ad hoc osnovi pozvati predstavnike drugih tijela stranaka ili neovisne stručnjake u predmetnom području da prisustvuju sastancima Odbora za suradnju kako bi pružili informacije o određenim pitanjima. Stranke osiguravaju da ti predstavnici ili stručnjaci poštuju zahtjeve o povjerljivosti.
         5.   Uz savjetovanje sa strankama predsjednik sastanka Odbora za suradnju može skratiti rokove predviđene u stavcima 1. i 2. kako bi se u obzir uzele posebne okolnosti.
         Članak 10.
         Zapisnik i operativni zaključci
         1.   Nacrt zapisnika svakog sastanka Odbora za suradnju zajedno sastavljaju tajnici Odbora za suradnju.
         2.   Kao opće pravilo, u zapisniku se za svaku točku dnevnog reda navode:

                     (a)

                     popis sudionika sastanka, popis dužnosnika u njihovoj pratnji i popis svih eventualnih promatrača ili stručnjaka koji su prisustvovali sastanku;

                     (b)

                     dokumentacija koja je predana Odboru za suradnju;

                     (c)

                     izjave čije je uključivanje u zapisnik zatražio Odbor za suradnju; i

                     (d)

                     operativni zaključci sa sastanka, kako je predviđeno u stavku 4.

               3.   Nacrt zapisnika podnosi se Odboru za suradnju na odobrenje na sljedećem sastanku. Taj nacrt zapisnika može se odobriti i pisanim putem. Nacrt zapisnika Odbora za suradnju u sastavu za trgovinu odobrava se u roku od 28 kalendarskih dana od svakog sastanka. Primjerak se šalje svim primateljima iz članka 7.
         4.   Nacrt operativnih zaključaka svakog sastanka Odbora za suradnju sastavlja tajnik Odbora za suradnju stranke koja predsjeda Odborom za suradnju. Ti se nacrti operativnih zaključaka upućuju strankama zajedno s dnevnim redom, obično najkasnije 15 kalendarskih dana prije početka sljedećeg sastanka. Taj se nacrt operativnih zaključaka ažurira tijekom sastanka tako da Odbor za suradnju, osim ako se stranke drukčije dogovore, na kraju sastanka donosi operativne zaključke u koje se uvrštavaju daljnja djelovanja o kojima su se stranke dogovorile. Nakon usuglašavanja, operativni zaključci prilažu se zapisniku, a njihova se provedba preispituje na bilo kojem sljedećem sastanku Odbora za suradnju. U tu svrhu Odbor za suradnju donosi predložak kojim se omogućuje praćenje svakog djelovanja u odnosu na određeni rok.
         Članak 11.
         Odluke i preporuke
         1.   Odbor za suradnju donosi odluke ili daje preporuke u posebnim slučajevima kada su mu Sporazumom dodijeljene ovlasti donošenja odluka ili davanja preporuka ili kada mu je takvu ovlast delegiralo Vijeće za suradnju. Odbor za suradnju donosi odluke i daje preporuke međusobnim sporazumom između stranaka te nakon završetka odgovarajućih unutarnjih postupaka. Svaku odluku ili preporuku potpisuje predsjednik Odbora za suradnju i ovjeravaju tajnici Odbora za suradnju.
         2.   Odbor za suradnju može donositi odluke ili davati preporuke pisanim postupkom, ako se stranke tako slože. Pisani postupak sastoji se od razmjene nota između tajnika Odbora za suradnju koji djeluju u dogovoru sa strankama. U tu svrhu nacr odluke ili preporuke upućuje se u pisanom obliku u skladu s člankom 7., u roku od najmanje 21 kalendarskog dana prije sastanka, u kojem se roku iznose sve rezerve ili izmjene. Predsjednik Odbora za suradnju može, uz savjetovanje sa strankama, skratiti rok iz ovog stavka kako bi se uzele u obzir posebne okolnosti. Nakon što se postigne dogovor o tekstu, odluku ili preporuku potpisuje predsjednik Odbora za suradnju, a ovjeravaju tajnici Odbora za suradnju.
         3.   Akti Odbora za suradnju naslovljuju se kao „Odluka” odnosno „Preporuka”. Svaka odluka ili preporuka Odbora za suradnju stupa na snagu na dan njezina donošenja osim ako je njome drukčije predviđeno.
         4.   Odluke i preporuke upućuju se strankama u skladu s člankom 7.
         5.   Svaka stranka može donijeti odluku o objavljivanju odluka i preporuka Odbora za suradnju u svojim službenim publikacijama.
         Članak 12.
         Izvješća
         Odbor za suradnju na svakom redovnom sastanku Vijeća za suradnju izvješćuje Vijeće za suradnju o svojim aktivnostima i aktivnostima svojih specijaliziranih pododbora ili drugih tijela.
         Članak 13.
         Jezici
         1.   Službeni jezici stranaka službeni su jezici Odbora za suradnju.
         2.   Radni su jezici Odbora za suradnju engleski i ruski. Osim ako je drukčije odlučeno, Odbor za suradnju svoja vijećanja temelji na dokumentaciji pripremljenoj na tim jezicima.
         Članak 14.
         Troškovi
         1.   Svaka stranka snosi sve troškove nastale njezinim sudjelovanjem na sastancima Odbora za suradnju, kako u vezi s izdacima u pogledu osoblja, putovanja i dnevnica, tako i u vezi s poštanskim i telekomunikacijskim izdacima.
         2.   Izdatke povezane s organizacijom sastanaka i umnožavanjem dokumenata snosi stranka koja je domaćin tih sastanka.
         3.   Izdatke povezane s usmenim prevođenjem tijekom sastanaka Odbora za suradnja te pismenim prevođenjem dokumenata na engleski i ruski ili s tih jezika, kako je navedeno u članku 13. stavku 2., snosi stranka koja je domaćin tih sastanka.
         Izdatke usmenog i pismenog prevođenja na druge službene jezike Unije ili s njih izravno snosi stranka koja to zatraži.
         4.   U slučaju da je potreban pismeni prijevod dokumenata na službene jezike Unije, te troškove snosi Unija.
         Članak 15.
         Izmjena Poslovnika
         Ovaj se Poslovnik može izmijeniti odlukom Vijeća za suradnju u skladu s člankom 268. stavkom 1. Sporazuma.
         Članak 16.
         Specijalizirani pododbori ili druga tijela
         1.   Pododbore čine prestavnici stranaka koji se bave određenim pitanjima koja se rješavaju u okviru svakog specijaliziranog podobora. Osim ako je drukčije predviđeno Sporazumom ili dogovoreno u okviru Vijeća za suradnju, ovaj se Poslovnik primjenjuje mutatis mutandis na svaki pododbor ili svako drugo tijelo.
         2.   Pododbori mogu u svojim područjima nadležnosti među ostalim:

                     (a)

                     razmjenjivati stajališta o svim temama od zajedničkog interesa, uključujući buduće mjere i resurse potrebne za njihovu provedbu i primjenu;

                     (b)

                     održavati redovita savjetovanja i pratiti provedbu Sporazuma;

                     (c)

                     donositi praktične aranžmane i mjere o pitanjima definiranima u Sporazumu;

                     (d)

                     davati preporuke;

                     (e)

                     ako ih je za to ovlastilo Vijeće za suradnju, u njegovo ime djelovati u svrhu provedbe odluka u skladu s člankom 1. stavkom 3. Poslovnika Vijeća za suradnju.

               3.   Sastanci pododbora ili drugih tijela mogu se održavati fleksibilno kada se ukaže potreba, osobno, u Bruxellesu ili u Republici Kazahstanu, ili primjerice putem videokonferencije. Pododbori i druga tijela djeluju kao platforma za praćenje napretka, za rasprave o određenim pitanjima i izazovima koji proizlaze iz tog procesa te za formuliranje preporuka i operativnih zaključaka.
         4.   Tajništvo Odbora za suradnju prima primjerak sve relevantne korespondencije, dokumenata i komunikacije koji se odnose na svaki pododbor ili drugo tijelo.
         Članak 17.
         Ovaj se Poslovnik primjenjuje mutatis mutandis na Odbor za suradnju u sastavu za trgovinu, osim ako je drukčije predviđeno.

      NACRT
      ODLUKA br. 2/2017 VIJEĆA ZA SURADNJU EU-A I REPUBLIKE KAZAHSTANA
      od …
      o osnivanju triju specijaliziranih pododbora
      VIJEĆE ZA SURADNJU EU-a I REPUBLIKE KAZAHSTANA,
      uzimajući u obzir Sporazum o pojačanom partnerstvu i suradnji između Europske unije i njezinih država članica, s jedne strane, i Republike Kazahstana, s druge strane (1) („Sporazum”), a posebno njegov članak 269. stavak 6.,
      budući da:

                  (1)

                  U skladu s člankom 281. stavkom 3. Sporazuma dijelovi Sporazuma privremeno se primjenjuju od 1. svibnja 2016.

                  (2)

                  U skladu s člankom 269. stavkom 6. Sporazuma Vijeće za suradnju može odlučiti osnovati specijalizirane pododbore ili druga tijela koja mu mogu pomagati u obavljanju njegovih dužnosti.

                  (3)

                  U skladu s člankom 25. stavkom 3. Sporazuma Vijeće za suradnju osniva Pododbor za carinsku suradnju.

                  (4)

                  Kako bi se omogućile rasprave na stručnoj razini u ključnim područjima obuhvaćenima područjem privremene primjene Sporazuma, trebalo bi osnovati dva specijalizirana pododbora.

                  (5)

                  Uz dogovor stranaka trebalo bi biti moguće izmijeniti popis pododbora,

            DONIJELO JE OVU ODLUKU:
      Članak 1.
      Osnivaju se specijalizirani pododbori navedeni u Prilogu.
      Članak 2.
      Poslovnici specijaliziranih pododbora navedenih u Prilogu uređeni su člankom 16. Poslovnika Odbora za suradnju i poslovnika specijaliziranih pododbora ili drugih tijela koje je osnovalo Vijeće za suradnju kako su doneseni Odlukom br. 1/2017 Vijeća za suradnju EU-a i Republike Kazahstana.
      Članak 3.
      Prema dogovoru stranaka popis specijaliziranih pododbora naveden u Prilogu može se izmijeniti.
      Članak 4.
      Ova Odluka stupa na snagu na dan donošenja.

         Sastavljeno u …

               Za Vijeće za suradnju

               Predsjednik

         (1)  SL L 29, 4.2.2016., str. 3.

         PRILOG

            POPIS SPECIJALIZIRANIH PODODBORA

                     (1)

                     Pododbor za pravdu, slobodu i sigurnost

                     (2)

                     Pododbor za energiju, promet, okoliš i klimatske promjene

                     (3)

                     Pododbor za carinsku suradnju


title: 2011/20/EU: Odluka Europske središnje banke od 13. prosinca 2010. o povećanju kapitala Europske središnje banke (ESB/2010/26)

text:
               01/Sv. 14

               HR

               Službeni list Europske unije

               116

         32010D0026

               L 011/53

               SLUŽBENI LIST EUROPSKE UNIJE

         ODLUKA EUROPSKE SREDIŠNJE BANKE
   od 13. prosinca 2010.
   o povećanju kapitala Europske središnje banke
   (ESB/2010/26)
   (2011/20/EU)
   UPRAVNO VIJEĆE EUROPSKE SREDIŠNJE BANKE,
   uzimajući u obzir Statut Europskog sustava središnjih banaka i Europske središnje banke (dalje u tekstu „Statut ESSB-a”), a posebno njegov članak 28. stavak 1.,
   uzimajući u obzir Uredbu Vijeća (EZ) br. 1009/2000 od 8. svibnja 2000. o povećanju kapitala Europske središnje banke, (1) a posebno njezin članak 1.,
   budući da:

               (1)

               Na temelju prve rečenice članka 28. stavka 1. Statuta ESSB-a, kapital Europske središnje banke (ESB) iznosi 5 milijardi eura. Kapital ESB-a povećan je na 5 760 652 402,58 eura u skladu s člankom 48. stavkom 3. Statuta ESSB-a zbog država članica koje su pristupile Uniji i njihovih nacionalnih središnjih banaka koje su se pridružile Europskom sustavu središnjih banaka.

               (2)

               Na temelju druge rečenice članka 28. stavka 1. Statuta ESSB-a kapital ESB-a može se povećati iznosima o kojima može odlučiti Upravno vijeće, odlučujući kvalificiranom većinom predviđenom u članku 10. stavku 3. Statuta ESSB-a, u granicama i pod uvjetima koje odredi Vijeće Europske unije u skladu s postupkom utvrđenim u članku 41. Statuta ESSB-a.

               (3)

               Na temelju članka 1. Uredbe (EZ) br. 1009/2000 Upravno vijeće ESB-a može povećati kapital ESB-a iznad iznosa određenog u prvoj rečenici članka 28. stavka 1. Statuta ESSB-a, i to dodatnim iznosom do najviše 5 milijardi eura.

               (4)

               Na temelju četvrte uvodne izjave Uredbe (EZ) br. 1009/2000, Uredbom je utvrđena granica za buduća povećanja kapitala ESB-a, čime je Upravnom vijeću ESB-a omogućeno da jednog dana u budućnosti donese odluku o stvarnom povećanju kako bi se očuvala odgovarajuća osnova kapitala potrebna za poslovanje ESB-a.

               (5)

               Uzimajući u obzir povećanje ukupne bilance ESB-a tijekom posljednjih godina, smatra se potrebnim povećati kapital ESB-a za 5 milijardi eura kako bi se očuvala odgovarajuća osnova kapitala potrebna za poslovanje ESB-a,

         DONIJELO JE OVU ODLUKU:
   Članak 1.
   Povećanje kapitala ESB-a
   Kapital ESB-a povećava se za 5 milijardi eura, s 5 760 652 402,58 eura na 10 760 652 402,58 eura.
   Članak 2.
   Stupanje na snagu
   Ova Odluka stupa na snagu 29. prosinca 2010.

      Sastavljeno u Frankfurtu na Majni 13. prosinca 2010.

            Predsjednik ESB-a

         Jean-Claude TRICHET

      (1)  SL L 115, 16.5.2000., str. 1.


title: 2008/215/EZ: Odluka Vijeća od 18. veljače 2008. o donošenju poslovnika Odbora Europskog razvojnog fonda

text:
               11/Sv. 120

               HR

               Službeni list Europske unije

               136

         32008D0215

               L 078/35

               SLUŽBENI LIST EUROPSKE UNIJE

         ODLUKA VIJEĆA
   od 18. veljače 2008.
   o donošenju poslovnika Odbora Europskog razvojnog fonda
   (2008/215/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice,
   uzimajući u obzir Sporazum o partnerstvu između članica Skupine afričkih, karipskih i pacifičkih država, s jedne strane, i Europske zajednice i njezinih država članica, s druge strane, potpisan u Cotonouu 23. lipnja 2000. (1) i revidiran u Luxembourgu 25. lipnja 2005. (dalje u tekstu „Sporazum o partnerstvu između država AKP-a i EZ-a”),
   uzimajući u obzir Unutarnji sporazum između predstavnika vlada država članica, koji su se sastali u okviru Vijeća, o financiranju pomoći Zajednice u sklopu višegodišnjeg financijskog okvira za razdoblje od 2008. do 2013. u skladu s Sporazumom o partnerstvu između država AKP-a i EZ-a i o dodjeli financijske pomoći za prekomorske zemlje i područja na koje se primjenjuje dio četvrti Ugovora o EZ-u (2) (Unutarnji sporazum), a posebno njegov članak 8. stavak 5.,
   uzimajući u obzir Uredbu Vijeća (EZ) br. 617/2007 od 14. svibnja 2007. o provedbi 10. Europskog razvojnog fonda prema Sporazumu o partnerstvu između država AKP-a i EZ-a (3) (Uredba o provedbi 10. EFR-a),
   uzimajući u obzir Odluku Vijeća 2001/822/EZ od 27. studenoga 2001. o pridruživanju prekomorskih zemalja i područja Europskoj zajednici (4) (Odluka o prekomorskom pridruživanju),
   uzimajući u obzir prijedlog Komisije,
   ODLUČILO JE:
   Članak 1.
   Donosi se Poslovnik Odbora Europskog razvojnog fonda, kako je utvrđen Prilogom.
   Članak 2.
   Do stupanja na snagu Unutarnjeg sporazuma, poslovnik Odbora Europskog razvojnog fonda primjenjuje se samo za potrebe programiranja i s tim povezane postupke odlučivanja iz glava II. i III. Provedbene uredbe 10. EFR-a, a u pogledu prekomorskih zemalja i područja, iz članaka 20. i 24. Odluke o prekomorskom pridruživanju.
   Članak 3.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 18. veljače 2008.

            Za Vijeće

            Predsjednik

         D. RUPEL

      (1)  SL L 317, 15.5.2000., str. 3.

      (2)  SL L 247, 9.9.2006., str. 32.

      (3)  SL L 152, 13.6.2007., str. 1.

      (4)  SL L 314, 30.11.2001., str. 1. Odluka kako je izmijenjena Odlukom 2007/249/EZ (SL L 109, 26.4.2007., str. 33.).
   PRILOG
   POSLOVNIK ODBORA EUROPSKOG RAZVOJNOG FONDA
   Članak 1.
   Sastav
   Odbor Europskog razvojnog fonda (dalje u tekstu „Odbor”) čine izaslanstva država članica (izaslanstva), a njime predsjeda predstavnik Komisije.
   U postupcima Odbora sudjeluje predstavnik Europske investicijske banke.
   Na sastancima Odbora je kao promatrač prisutan predstavnik Glavnog tajništva Vijeća.
   Članak 2.
   Upućivanje predmeta Odboru
   1.   Predmeti se Odboru upućuju na razmatranje u slučajevima i na način utvrđen Provedbenom uredbom 10. EFR-a i prema potrebi Odlukom o prekomorskom pridruživanju. S obzirom na odgovornosti koje su mu dodijeljene Odlukom o prekomorskom pridruživanju, Odbor se naziva: „Odbor EFR-OCT”
   2.   Pored predmeta koji se Odboru upućuju na razmatranje u skladu sa stavkom 1.:

               (a)

               Komisija Odboru na svakom sastanku podnosi popis odluka donesenih u prethodnom razdoblju na temelju članka 11. stavka 2. i članka 12. Provedbene uredbe 10. EFR-a;

               (b)

               Odbor se u najkraćem roku obavješćuje o kašnjenjima ili poteškoćama u provedbi godišnjih programa djelovanja, programa posebne potpore i posebnih mjera koji bi za posljedicu mogli imati znatne dodatne obveze ili temeljite promjene koje vjerojatno uključuju i obavezno upućivanje u skladu s odredbama Provedbene uredbe 10. EFR-a.

         Članak 3.
   Sazivanje sastanaka
   1.   Sastanke Odbora saziva predsjednik, na vlastitu inicijativu ili na zahtjev države članice.
   2.   Moguće je sazvati zajedničke sastanke Odbora i drugih odbora radi rasprave o pitanjima od zajedničkog interesa iz njihovih područja odgovornosti.
   Članak 4.
   Dnevni red
   1.   Predsjednik priprema nacrt dnevnog reda i podnosi ga Odboru.
   2.   U dnevnom redu treba istaknuti razliku između:

               (a)

               predloženih mjera o kojima se od Odbora traži mišljenje u skladu s postupkom upravljanja predviđenim člankom 11. stavkom 3. Provedbene uredbe 10. EFR-a;

               (b)

               ostalih pitanja koja se Odboru iznose prema odredbama članka 11. stavaka 4. i 5. Provedbene uredbe 10. EFR-a, bilo na inicijativu predsjednika ili na pisani zahtjev člana Odbora.

         3.   Svako izaslanstvo može zatražiti uvrštenje točke na dnevni red sastanka Odbora. Relevantne informacije o tim točkama moguće je iznijeti usmeno.
   4.   Dnevni red uključuje odobravanje zapisnika s prethodnog sastanka.
   Članak 5.
   Dokumenti koje treba dostaviti članovima Odbora
   1.   Poziv na sastanak, nacrt dnevnog reda i predložene mjere o kojima se traži mišljenje Odbora te sve ostale radne dokumente predsjednik putem tajništva na službenim jezicima Zajednice dostavlja članovima Odbora, u pravilu najkasnije 15 dana prije dana održavanja sastanka.
   2.   U hitnim slučajevima i kada se mjere koje treba usvojiti moraju odmah primijeniti, predsjednik može, na zahtjev člana Odbora ili na vlastitu inicijativu, skratiti rok iz stavka 1. na pet radnih dana prije dana održavanja sastanka.
   3.   Iznimno, u valjano obrazloženim slučajevima iznimne hitnosti (npr. teške gospodarske i političke prilike, prirodne katastrofe koje su pogodile zemlju primateljicu, humanitarna kriza ili druge slične vanjske okolnosti koje zahtijevaju vrlo brzu reakciju), predsjednik može, na zahtjev člana Odbora ili na vlastitu inicijativu, odstupiti od rokova utvrđenih u stavcima 1. i 2.
   4.   Stavci 2. i 3. ne primjenjuju se na strateške dokumente i višegodišnje okvirne programe te njihove prilagodbe koje su posljedica srednjoročnih i dugoročnih preispitivanja iz članaka 4. i 5. Provedbene uredbe 10. EFR-a.
   5.   Kada se prijedlozi podnose Odboru na davanje mišljenja u usmenom postupku, izaslanstva barem tri dana prije dana održavanja sastanka trebaju u pisanom obliku obavijestiti tajništvo Odbora o:

               (a)

               točkama za koje već mogu dati svoju načelnu suglasnost i za koje predlažu da ih se u dnevni red iz članka 4. stavka 1. uvrsti kao točke A (sa ili bez napomena ili zahtjeva za dodatnim informacijama);

               (b)

               točkama za koje smatraju da je o njima potrebno raspravljati i za koje predlažu da ih se uvrsti kao točke B.

         Sve komentare i zahtjeve za dodatnim informacijama izaslanstva oblikuju pisanim putem i u istom vremenskom roku.
   Komisija dostavlja dodatne informacije i odgovara na sve napomene kad je god to moguće pisanim putem i prije održavanja sastanka Odbora.
   Članak 6.
   Slanje strateških dokumenata Zajedničkoj parlamentarnoj skupštini
   U skladu s člankom 4. stavkom 5. Provedbene uredbe 10. EFR-a tajništvo Odbora će strateške dokumente poslati na znanje Zajedničkoj parlamentarnoj skupštini u isto vrijeme kada ih dostavlja izaslanstvima u Odboru.
   Članak 7.
   Mišljenje Odbora
   1.   O predmetu koji se Odboru podnosi na davanje mišljenja raspravlja se prema uvjetima i u skladu s postupkom iz članka 11. stavka 3. Provedbene uredbe 10. EFR-a i članka 8. stavaka 2. i 3. Unutarnjeg sporazuma.
   2.   Kada se primjenjuje usmeni postupak, a u nacrt mjera se na sastanku unesu temeljite promjene ili dodaju novi činjenični elementi, predsjednik može na vlastitu inicijativu ili na zahtjev države članice, glasovanje o pojedinačnoj točki dnevnog reda odgoditi do kraja sastanka ili za neki od sljedećih sastanaka.
   3.   Ako u primjeru iz stavka 2. predsjednik odluči da neće odgoditi glasovanje, a jedno izaslanstvo (ili više njih) je to zahtijevalo, to izaslanstvo (ili ta izaslanstva) može (mogu) izraziti zadršku koju je moguće povući u roku od najviše tri radna dana, počevši od dana nakon sastanka. Mišljenje Odbora bilježi se kao konačno po isteku tog roka. Komisija obavješćuje države članice o konačnom stajalištu države članice (država članica) čije je izaslanstvo (čija su izaslanstva) u Odboru izrazilo (izrazila) zadršku.
   4.   Na zahtjev jednog od izaslanstava, glasovanje o nekom predmetu može biti odgođeno, ako dokumenti o određenoj točki dnevnog reda nisu poslani članovima u roku koji je predviđen člankom 5. stavcima 1. i 2. Predsjednik u tom slučaju može odlučiti produžiti rok za savjetovanje, ali najdulje do kraja sljedećeg sastanka. Prema potrebi se može primijeniti pisani postupak predviđen člankom 11. ovog poslovnika.
   Međutim, na prijedlog predsjednika ili na zahtjev Komisije, Odbor može zbog hitnosti predmeta običnom većinom članova odlučiti da će tu točku zadržati na dnevnom redu.
   5.   U kontekstu provjere godišnjih programa djelovanja svako izaslanstvo može zatražiti da neki projekt ili program bude povučen iz godišnjeg programa djelovanja. Ako takav zahtjev podupre blokirajuća manjina izaslanstava, kako je propisano člankom 9. stavkom 3. u vezi s člankom 8. stavkom 2. Unutarnjeg sporazuma, Komisija godišnji program djelovanja donosi bez navedenog projekta ili programa, u skladu s postupcima upravljanja utvrđenim u članku 11. stavku 3. Provedbene uredbe 10. EFR-a. Ako Komisija u skladu sa stajalištima izaslanstava u Odboru želi da se povučeni projekt ili program ne nastavi, program ili projekt se ponovno podnosi Odboru izvan godišnjeg programa djelovanja u obliku prijedloga za financiranje, koji Komisija usvaja u skladu s postupcima upravljanja utvrđenim u članku 11. stavku 3. Provedbene uredbe 10. EFR-a.
   Članak 8.
   Razmjena mišljenja
   1.   U skladu s člankom 11. stavkom 4. Provedbene uredbe 10. EFR-a Odbor razmjenjuje mišljenja o općim zaključcima godišnjih operativnih preispitivanja i godišnjeg izvješća iz članka 14. stavka 3. Provedbene uredbe 10. EFR-a. Svako izaslanstvo može također zatražiti razmjenu stajališta o evaluacijama iz članka 15. stavka 2. Provedbene uredbe 10. EFR-a.
   Svako izaslanstvo može u svakom trenutku pozvati Komisiju da Odboru dostavi informacije i s njim razmjeni mišljenja o pitanjima koja se tiču zadaća opisanih u članku 11. stavku 2. Provedbene uredbe 10. EFR-a.
   2.   Rezultat takve razmjene mišljenja mogu biti formulirane preporuke izaslanstava koje Komisija uzima u obzir. Učinjene intervencije moraju biti zabilježene u zapisniku Odbora. Intervencija koja dobije potporu kvalificirane većine izaslanstava, kako je određeno člankom 8. stavkom 3. u vezi s člankom 8. stavkom 2. Unutarnjeg sporazuma, bilježi se kao preporuka.
   Članak 9.
   Zastupanje i kvorum
   1.   Svako izaslanstvo smatra se jednim članom Odbora. Svaka država članica sama odlučuje o sastavu svog izaslanstva te o tome izvješćuje predsjednika.
   2.   U pratnji izaslanstava uz odobrenje predsjednika mogu biti nevladini stručnjaci na trošak dotične države članice. Predsjednik odobrenje daje na temelju pisane obavijesti koju izaslanici prethodno moraju dostaviti tajništvu Odbora o tome kako za određenu točku dnevnog reda žele stručnu pratnju. Ako predsjednik prije održavanja navedenog sastanka Odbora ne iznese prigovor na sudjelovanje stručnjaka, smatra se da je dao suglasnost.
   3.   Jedno izaslanstvo može, ako je potrebno, zastupati najviše još jednu državu članicu. Zastupano izaslanstvo mora o tome najkasnije prije početka sastanka pisanim putem obavijestiti predsjednika Odbora.
   4.   Kvorum potreban za valjanost rasprave Odbora je onaj koji omogućuje usvajanje mišljenja kvalificiranom većinom, u skladu s člankom 11. stavkom 3. Provedbene uredbe 10. EFR-a.
   Članak 10.
   Uključivanje trećih strana
   1.   Predsjednik, na zahtjev izaslanstva ili na vlastitu inicijativu, može odlučiti da će se o nekim točkama saslušati stručnjaci.
   2.   Ti stručnjaci i stručnjaci iz članka 9. stavka 2. ne prisustvuju glasovanju Odbora niti u njemu sudjeluju.
   Članak 11.
   Pisani postupak
   1.   Kada predložene mjere podliježu pisanom postupku, izaslanstva za usvajanje stajališta imaju rok od 15 radnih dana od dana slanja prijedloga. Smatra se da svako odborsko izaslanstvo koje prije isteka roka određenog u pismu ne izrazi svoje protivljenje ili namjeru da bude suzdržano daje svoju prešutnu suglasnost s prijedlogom.
   U hitnim ili iznimno hitnim slučajevima primjenjuju se rokovi iz članka 5. stavaka 2. i 3. Hitnost ili iznimna hitnost mora Komisiji biti valjano obrazložena u pisanom obliku. U iznimno hitnim slučajevima smatra se da je izaslanstvo dalo suglasnost samo ako je o tome dostavilo izričitu obavijest. Ako u roku od 48 sati ne dostavi nikakvu obavijest, smatrat se da je suzdržano.
   2.   Međutim, ako neki član Odbora zatraži da se nacrt mjera razmatra na sastanku Odbora, pisani postupak time završava, a predložene mjere prenose se na sljedeći sastanak Odbora.
   3.   Komisija članove Odbora pisanim putem obavješćuje o ishodu pisanog postupka čim navedena odluka bude donesena.
   Članak 12.
   Potpora tajništva
   Usluge tajništva Odboru osigurava Komisija.
   Članak 13.
   Zapisnik i sažetak izvješća sa sastanaka
   Zapisnik sa svakog sastanka sastavlja se pod pokroviteljstvom predsjednika i sadrži mišljenja o predloženim mjerama i stajališta iznesena na sastanku. Zapisnik se dostavlja članovima Odbora u roku od 15 radnih dana.
   Izaslanstva sve eventualne pisane napomene na zapisnik upućuju predsjedniku. O tome se izvješćuje Odbor; u slučaju bilo kakvog neslaganja, o predloženoj izmjeni raspravlja Odbor. Ako se spor ne riješi, predložena izmjena se prilaže zapisniku.
   Članak 14.
   Popis prisutnih
   1.   Predsjednik na svakom sastanku sastavlja popis prisutnih sudionika, navodeći iz kojih tijela sudionici dolaze. Popis prisutnih se sudionicima dostavlja za vrijeme trajanja sastanka.
   2.   Na početku svakog sastanka izaslanstvo čije sudjelovanje u radu Odbora predstavlja sukob interesa s obzirom na određenu točku dnevnog reda mora o tome obavijestiti predsjednika. Članovi izaslanstava koji ne dolaze iz određenog tijela ili organizacije države članice moraju potpisati izjavu kako njihovo sudjelovanje ne predstavlja sukob interesa.
   Dođe li do takvog sukoba interesa, spomenuti član se na zahtjev predsjednika mora povući sa sastanka dok traje razmatranje relevantnih točaka dnevnog reda.
   Članak 15.
   Korespondencija
   1.   Dopisi u vezi s Odborom naslovljavaju se na Komisiju, na pažnju tajništva Odbora.
   2.   Dopisi koje tajništvo upućuje izaslanstvima dostavljaju se i stalnom predstavniku dotične države članice najbržim i najpouzdanijim elektroničkim putem.
   3.   Dopisi koji se razmjenjuju između Komisije i izaslanstava se, osim u iznimnim okolnostima, u oba smjera dostavljaju predviđenim računalnim putem.
   Članak 16.
   Transparentnost
   1.   Na Odbor EFR-a se primjenjuju načela i uvjeti javnog pristupa dokumentima koji se primjenjuju na Komisiju. Kad se takav zahtjev uputi državi, ona mora postupiti u skladu s člankom 5. Uredbe br. 1049/2001 Europskog parlamenta i Vijeća od 30. svibnja 2001. o javnom pristupu dokumentima Europskog parlamenta, Vijeća i Komisije (1).
   2.   Rasprave Odbora su povjerljive za sve sudionike.
   Članak 17.
   Tekući troškovi
   1.   Troškovi rada Odbora, uključujući putne troškove za jednog sudionika po državi članici, snosi Komisija.
   Ako je omogućeno dodijeljenim proračunskim sredstvima i ako je to u granicama tih sredstava, Komisija na zahtjev izaslanstva pokriva putne troškove za dva člana izaslanstva.
   2.   Komisija je ovlaštena nadoknaditi troškove smještaja i putovanja stručnjaka pozvanih na temelju članka 8. stavka 1.
   3.   Prostorije i materijalna sredstva potrebne za rad Odbora osigurava Komisija.

      (1)  SL L 145, 31.5.2001., str. 43.


title: 1999/234/EZ: Odluka Komisije od 17. ožujka 1999. na temelju odredbi Uredbe Vijeća (EZ) br. 3286/94 o brazilskom sustavu neautomatskog izdavanja uvoznih dozvola i njegove primjene (priopćena pod brojem dokumenta C(1999) 607)

text:
               11/Sv. 112

               HR

               Službeni list Europske unije

               5

         31999D0234

               L 086/22

               SLUŽBENI LIST EUROPSKE UNIJE

         ODLUKA KOMISIJE
   od 17. ožujka 1999.
   na temelju odredbi Uredbe Vijeća (EZ) br. 3286/94 o brazilskom sustavu neautomatskog izdavanja uvoznih dozvola i njegove primjene
   (priopćena pod brojem dokumenta C(1999) 607)
   (1999/234/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Uredbu Vijeća (EZ) br. 3286/94 od 22. prosinca 1994. o utvrđivanju postupaka Zajednice u području Zajedničke trgovinske politike kako bi se osiguralo ostvarivanje prava Zajednice prema međunarodnim pravilima trgovine, posebno onima utvrđenima pod okriljem Svjetske trgovinske organizacije (WTO) (1), kako je izmijenjena Uredbom (EZ) br. 356/95 (2), a posebno njezine članke 13. i 14.,
   nakon savjetovanja sa Savjetodavnim odborom,
   budući da:
   A.   POSTUPAK

               (1)

               Komisija je 12. siječnja 1998. zaprimila pritužbu prema članku 4. Uredbe Vijeća (EZ) br. 3286/94 (dalje u tekstu: „Uredba”). Pritužbu je podnio Febeltex (Federacija tekstila Belgije).

               (2)

               Podnositelj pritužbe navodi da brazilski sustav neautomatskog izdavanja uvoznih dozvola, a posebno njegovo izvršenje kroz uvođenje obveznih uvjeta plaćanja i obveznih minimalnih cijena, nije u skladu s nekoliko odredbi Sporazuma o osnivanju Svjetske trgovinske organizacije (dalje u tekstu: „Sporazum WTO-a”) i njegovim prilozima. Na toj osnovi podnositelj pritužbe zatražio je od Komisije poduzimanje potrebnih mjera da bi uvjerio Brazil da stavi te mjere izvan snage.

               (3)

               Pritužba je sadržavala dovoljno dokaza prima facie koji opravdavaju da Zajednica pokrene postupak ispitivanja prema članku 8. Uredbe. Stoga je takav postupak pokrenut 27. veljače 1998. (3).

               (4)

               Nakon pokretanja postupka ispitivanja Komisija je provela temeljitu pravnu i činjeničnu istragu brazilskog sustava neautomatskog izdavanja uvoznih dozvola, vezano za tekstilne proizvode. Na temelju rezultata istrage Komisija je došla do dolje navedenih zaključaka.

         B.   REZULTATI O POSTOJANJU PREPREKA TRGOVINI

               (5)

               Istraga je utvrdila da brazilski sustav predstavlja sustav izdavanja dozvola u smislu članka 3. stavka 1. Sporazuma WTO-a o postupcima izdavanja uvoznih dozvola (ILP) i da bi stoga trebao poštovati pravila utvrđena Sporazumom kao i GATT-om iz 1994.

               (6)

               Relevantno zakonodavstvo Brazila u vezi sa sustavom neautomatskog izdavanja uvoznih dozvola sastoji se od sljedećih dokumenata:

                           —

                              Decreto 660 od 25. rujna 1992. (koji utvrđuje Siscomex, Sistema Integrado de Comercio Exterior),

                           —

                              Portaria Interministerial 291 (Ministarstvo financija/Ministarstvo industrije i trgovine) od 12. prosinca 1996. (u vezi s obradom uvoznih aktivnosti pomoću Siscomexa),

                           —

                              Portaria Secex 21, od 12. prosinca 1996. (u vezi s provedbom uvoznih aktivnosti pomoću Siscomexa, uključujući kontrolu cijena), i

                           —

                              Communicados Decex koji navodi robu koja podliježe neautomatskom izdavanju uvoznih dozvola, a koju je Communicado Decex 37 od 17. prosinca 1997. konsolidirao.

                     Međutim, brazilski sustav je vrlo fleksibilan: novi se proizvodi mogu dodati popisu proizvoda za koje je potrebno neautomatsko izdavanje uvoznih dozvola jednostavnom odlukom Ministarstva industrije, trgovine i turizma.

               (7)

               Brazilski sustav izdavanja dozvola funkcionira putem računalnog instrumenta pod nazivom Siscomex. Odobrenje izdavanja uvoznih dozvola za uvoz tekstilnih proizvoda podrijetlom iz Zajednice izravno je povezano s nizom obveznih minimalnih cijena i obveznih uvjeta plaćanja. U slučaju da taj datum na uvoznoj deklaraciji nije u skladu s onim koji su brazilska tijela odredila i uključila u Siscomex, tada se zahtjevi za izdavanje uvoznih dozvola ne obrađuju, a uvoznika se savjetuje da kontaktira lokalnu agenciju Odjela za vanjsku trgovinu Ministarstva industrije, trgovine i turizma (Decex).

               (8)

               Brazilsko zakonodavstvo koje uvodi taj sustav ne navodi nikakve mjere koje se provode u okviru postupka izdavanja dozvola. Službe Komisije utvrdile su postojanje internih administrativnih pravila ili smjernica o obveznim uvjetima plaćanja i minimalnim uvoznim cijenama koje se koriste u upravljanju brazilskim sustavom izdavanja uvoznih dozvola. Takva pravila se ne objavljuju. Zbog toga, vlade i trgovci nisu upoznati s njima. Nadalje, nema mogućnosti žalbe protiv takvih neslužbenih propisa.

               (9)

               Kada Siscomex ne obrađuje zahtjeve za uvoznu dozvolu koji nisu u skladu sa zahtjevima o uvjetima plaćanja i minimalnim cijenama, ne donosi se službena odluka o zahtjevu uvoznika. Takav zahtjev ostaje neriješen na neodređeno vrijeme.

               (10)

               Čini se da brazilski sustav ne služi provedbi niti jedne mjere koja je sukladna GATT-u, njegova je jedina funkcija primjena i upravljanje postupcima uvoza kao alatima trgovinske politike kako bi se smanjio protok uvoza tekstilnih proizvoda u Brazil. Ispitivanje je također pokazalo da taj sustav omogućuje brazilskim tijelima da na diskrecijski i arbitražni način iz neslužbenih i neobjavljenih razloga odbiju izdavanje uvoznih dozvola. Uvođenjem obveznih uvjeta plaćanja i minimalnih cijena kao uvjet za izdavanje dozvola, Brazil je značajno ograničio uvoz pojedinih tekstilnih proizvoda podrijetlom iz Zajednice i obeshrabrio veliki broj mogućih klijenata za proizvođače Zajednice.

               (11)

               Brazil još uvijek nije obznanio dio relevantnog zakonodavstva (Communicado Decex 37 od 17. prosinca 1997.); preostali dio je obznanjen sa zakašnjenjem dužim od jedne godine, tek nakon što je Komisija pokrenula sadašnje ispitivanje u skladu s Uredbom i u toj su obavijesti izostavljene neke bitne informacije (na primjer: popis proizvoda koji podliježu postupku izdavanja dozvole).

               (12)

               Pod tim okolnostima Komisija smatra da su navodi podnositelja pritužbe osnovani te da brazilska praksa predstavlja prepreku trgovini u smislu članka 2. stavka 1. Uredbe, budući da je suprotna sljedećim odredbama:

                           —

                           članku X.1 i članku XI.1 GATT-a,

                           —

                           članku 1. stavku3., članku3. stavku 2., članku 3. stavku 5. točki (f) i članku 5. Sporazuma WTO-a o postupcima izdavanja uvoznih dozvola.

               (13)

               Pored toga Komisija smatra da pozivanje na gore navedenu pravnu osnovu ne isključuje pribjegavanje bilo kojoj drugoj odredbi Sporazuma WTO-a i njemu priloženih sporazuma, a koji mogu biti korisni u postupcima pri WTO-u.

         C.   REZULTATI O ŠTETNIM POSLJEDICAMA TRGOVINE

               (14)

               Istraga Komisije naglasila je veliki potencijal brazilskog tržišta za vrlo konkurentne proizvode koje proizvođači Zajednice izvoze. U tom smislu, glavni rezultati o negativnim trgovinskim učincima, koje su uzrokovale osporene prakse, pokazuju da brazilski sustav neautomatskog izdavanja uvoznih dozvola predstavlja za razne tekstilne proizvode iz Zajednice značajno ograničenje za pristup brazilskom tržištu.

               (15)

               Istraga je obuhvatila proizvode iz poglavlja 50. do 63. kombinirane nomenklature i pokazala da se učinci brazilskog sustava razlikuju ovisno o skupini proizvoda. Općenito govoreći, neovisno o velikom potencijalu brazilskog tržišta, izvoz tekstilnih proizvoda iz Zajednice u Brazil nije zabilježio značajan rast između 1996. i 1997., posebno u usporedbi s izvozom na ostala slična tržišta Južne Amerike.

               (16)

               Posebno, uvođenje neautomatskog sustava za izdavanje uvoznih dozvola i način na koji se taj sustav primjenjuje, putem obvezujućih uvjeta plaćanja i nametnutih minimalnih cijena, već su 1997. (i u nekim slučajevima 1996.) izazvali pad izvoza nekih tekstilnih proizvoda Europske unije u Brazil, kao što su navlake za madrace (oznake KN: 5516 23 10; 5210 49 00), pleteni pojasevi (oznaka KN: 5806 32 10), prekrivači za krevet (i slični proizvodi) (oznaka KN: 6302 32 90), pletene sintetičke tkanine za zavjese (oznaka KN: 6002 43 11), tehničke tkanine za ležernu odjeću (na primjer lyocell vlakno, elastan) (oznaka KN: 5516 13 00).

               (17)

               Osporena brazilska praksa je izvoznicima Zajednice pojedinih tekstilnih proizvoda prouzročila značajan gubitak konkurentnosti na brazilskom tržištu. Takav gubitak konkurentnosti je bio posebno izražen u onim sektorima, poput onog navlaka za madrace, tkanina za zavjese ili pletenih proizvoda, koji podliježu minimalnim cijenama uvoza.

               (18)

               Uvođenje osporavanih mjera u velikom broju slučajeva dovelo je do značajnog smanjenja broja i važnosti brazilskih klijenata kao i broja i važnosti primljenih ili potvrđenih narudžbi.

               (19)

               Uvođenje minimalnih cijena dovelo je i do značajnog smanjivanja asortimana proizvoda koji se mogu izvoziti u Brazil. Drugim riječima, proizvodi čija je izvozna cijena puno niža od tražene obvezne minimalne cijene više se ne mogu izvoziti jer po većoj cijeni više ne bi bili konkurentni. Značajna je činjenica da do ove situacije često dolazi kad se radi o proizvodima s niskim cijenama, za koje postoji veća konkurencija na lokalnoj razini. Sukladno tome, brazilski uvoznik će kupiti brazilski proizvod koji bi bio, da nema nametnutih obvezatnih minimalnih cijena, puno skuplji u odnosu na istovrijedan tekstilni proizvod Zajednice.

               (20)

               Dodatan negativan učinak na trgovinu za proizvođače/izvoznike tekstilnih proizvoda Zajednice je potreba za promjenom tehničke specifikacije ili sastava proizvoda. Ta promjena je potrebna radi usklađivanja s traženim minimalnim cijenama. U nekim slučajevima promjena tehničke specifikacije proizvoda postaje jedini način za dobivanje proizvoda čija cijena odgovara onoj minimalnoj i koji je još uvijek ekonomski povoljan. U tom smislu, službama Komisije su predstavljeni primjeri proizvoda, na primjer u slučaju navlaka za madrace, u kojima se postotak pamuka, umjetne svile, poliestera itd. morao izmijeniti, koristeći na primjer novu sirovinu (kao što je umjetna svila) ili koristeći novi materijal koji mijenja težinu proizvoda po kvadratnom metru (kao što je propilen).

               (21)

               Primjena brazilskog neautomatskog sustava izdavanja uvoznih dozvola kao instrumenta trgovinske politike za nadzor protoka trgovine dovela je, u pojedinim tekstilnim sektorima, do potpune promjene tržišnih uvjeta koji su, u nekim slučajevima, doveli skoro do zatvaranja brazilskog tržišta za tekstilne izvoznike Zajednice. Na primjer, minimalna uvozna cijena u iznosu od 20 USD/kg koju su brazilska nadležna tijela nametnula na uvoz navlaka za madrace od žakarske tkanine pod oznakom KN 5516 23 10 više je no dvostruko veća od normalne prodajne cijene ovog proizvoda (odnosno od 8 do 11 USD/kg). Takvo povećanje cijene izazvalo je značajan gubitak konkurentnosti na brazilskom tržištu za izvoznike Zajednice dotičnog tekstilnog proizvoda za domaćinstvo.

               (22)

               Komisija je stoga zaključila da gore navedeni učinci predstavljaju negativne trgovinske učinke u smislu članka 2. stavka 4. Uredbe.

         D.   INTERES ZAJEDNICE

               (23)

               Europski izvoznici i proizvođači u posljednjih su nekoliko godina uložili tri kaznene prijave protiv brazilske prakse s restriktivnim učincima za izvoz različitih proizvoda Zajednice (čelične ploče, tekstilni proizvodi, sorbitol). Čini se da su takve mjere usmjerene na posebne osjetljive sektore, na netransparentan način i putem vrlo fleksibilnog načina donošenja odluka. Zbog toga je vrlo važno za Zajednicu da sveobuhvatno počne rješavati problem brazilskog sustava.

               (24)

               Nadalje, vrlo je važno za Zajednicu, koja se obvezala na poštivanje istih obveza, osigurati da partneri WTO-a u potpunosti poštuju preuzete obveze. Za dobro funkcioniranje multilateralnog trgovinskog sustava neophodno je dosljedno rješavati sve prakse koje navodno nisu sukladne pravilima WTO-a.

               (25)

               Što se tiče predmeta Febeltex, uzimajući u obzir važnost tekstilne industrije za Zajednicu u cjelini i potrebu da se osigura jednak pristup tržištima trećih zemalja za tekstilne proizvode Zajednice, Zajednica bi bez odgode trebala osporiti brazilski sustav neautomatskog izdavanja dozvola, prema odgovarajućim odredbama sporazuma o postupcima izdavanja uvoznih dozvola, GATT-a iz 1994. i Dogovoru WTO-a o rješavanju sporova.

         E.   ZAKLJUČCI I POTREBNE MJERE

               (26)

               S ciljem daljnje rasprave oko spornog pitanja i pronalaska sporazumnog rješenja, održani su sastanci i razmijenjena su pisma s nadležnim brazilskim tijelima, ali brazilska nadležna tijela nisu uputila nikakav prijedlog u tom smislu.

               (27)

               U tim okolnostima, smatra se da je u interesu Zajednice pokretanje postupka za rješavanje spora u okviru WTO-a,

         ODLUČILA JE:
   Članak 1.
   1.   Čini se da brazilski sustav neautomatskog izdavanja dozvola, s nametnutim minimalnim cijenama i obvezujućim uvjetima plaćanja, nije sukladan obvezama Brazila koje proizlaze iz Marakeškog sporazuma o osnivanju Svjetske trgovinske organizacije i predstavlja „trgovinsku prepreku” u smislu članka 2. stavka 1. Uredbe (EZ) br. 3286/94.
   2.   Zajednica će pokrenuti postupak protiv Brazila u okviru Dogovora o pravilima i postupcima rješavanja sporova i ostalih relevantnih odredbi WTO-a s ciljem uklanjanja trgovinskih prepreka.
   Članak 2.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 17. ožujka 1999.

            Za Komisiju

         Leon BRITTAN

            Potpredsjednik

      (1)  SL L 349, 31.12.1994., str. 71.

      (2)  SL L 41, 23.2.1995., str. 3.

      (3)  Obavijest o pokretanju postupka ispitivanja u vezi s preprekama trgovini u smislu članka Uredbe Vijeća (EZ) br. 3286/94, koju čine trgovinske prakse Brazila u odnosu na trgovinu tekstilnim proizvodima. (SL C 63, 27.2.1998., str. 2.).


title: 2013/696/ZVSP: Odluka Političkog i sigurnosnog odbora EUTM Mali/2/2013 od 12. studenoga 2013. o osnivanju Odbora doprinositelja za vojnu misiju Europske unije za doprinos osposobljavanju oružanih snaga Malija (EUTM Mali)

text:
               30.11.2013

               HR

               Službeni list Europske unije

               L 320/31

         ODLUKA POLITIČKOG I SIGURNOSNOG ODBORA EUTM MALI/2/2013
   od 12. studenoga 2013.
   o osnivanju Odbora doprinositelja za vojnu misiju Europske unije za doprinos osposobljavanju oružanih snaga Malija (EUTM Mali)
   (2013/696/ZVSP)
   POLITIČKI I SIGURNOSNI ODBOR,
   uzimajući u obzir Ugovor o Europskoj uniji, a posebno njegov članak 38. treći stavak,
   uzimajući u obzir Odluku Vijeća 2013/34/ZVSP od 17.siječnja. 2013. o vojnoj misiji Europske unije za doprinos osposobljavanju oružanih snaga Malija (EUTM Mali) (1), a posebno njezin članak 8. stavak 5.,
   budući da:

               (1)

               Vijeće je na temelju članka 8. stavka 5. Odluke 2013/34/ZVSP ovlastilo Politički i sigurnosni odbor (PSO) za donošenje odgovarajućih odluka o osnivanju Odbora doprinositelja (OD) za vojnu misiju Europske unije za doprinos osposobljavanju oružanih snaga Malija (EUTM Mali).

               (2)

               Zaključcima Europskog vijeća iz Nice od 7., 8. i 9. prosinca 2000. i onima iz Bruxellesa od 24. i 25. listopada 2002. utvrđeni su aranžmani za sudjelovanje trećih zemalja u operacijama za upravljanje krizama i osnivanje OD-a.

               (3)

               OD bi trebao biti forum za raspravljanje o svim problemima u vezi s upravljanjem misijom EUTM Mali s trećim zemljama koje daju doprinos. PSO koji obavlja politički nadzor i strateško usmjeravanje misije EUTM Mali trebao bi uzeti u obzir stajališta OD-a.

               (4)

               U skladu s člankom 5. Protokola br. 22 o stajalištu Danske koji je priložen Ugovoru o Europskoj uniji i Ugovoru o funkcioniranju Europske unije, Danska ne sudjeluje u pripremi i provedbi odluka i djelovanja Unije koji imaju implikacije u području obrane. Stoga Danska ne sudjeluje u donošenju ove Odluke, ona za nju nije obvezujuća niti se na nju primjenjuje.

         DONIO JE OVU ODLUKU:
   Članak 1.
   Osnivanje i nadležnost
   Ovim se osniva Odbor doprinositelja (OD) za vojnu misiju Europske unije za doprinos osposobljavanju oružanih snaga Malija (EUTM Mali). Njegova nadležnost utvrđena je u zaključcima Europskog vijeća iz Nice od 7., 8. i 9. prosinca 2000. i onima iz Bruxellesa od 24. i 25. listopada 2002.
   Članak 2.
   Sastav
   1.   Članovi OD su:

               —

               predstavnici svih država članica,

               —

               predstavnici trećih zemalja koje sudjeluju u misiji (EUTM Mali) i pružaju značajan doprinos,

         2.   Predstavnik Europske komisije također može prisustvovati zasjedanjima OD-a.
   Članak 3.
   Izvješća zapovjednika misije EU-a
   OD prima izvješća od zapovjednika misije EU-a.
   Članak 4.
   Predsjednik
   OD-om predsjedava Visoki predstavnik Unije za vanjske poslove i sigurnosnu politiku ili njegov ili njezin predstavnik u bliskoj suradnji s predsjednikom Vojnog odbora Europske unije ili s njegovim ili njezinim predstavnikom.
   Članak 5.
   Zasjedanja
   1.   Predsjednik redovito saziva OD. Prema potrebi mogu se sazvati hitna zasjedanja na inicijativu Predsjednika ili na zahtjev člana.
   2.   Predsjednik unaprijed dostavlja privremeni dnevni red i dokumente u vezi sa zasjedanjem. Predsjednik je odgovoran za izvješćivanje PSO-a o rezultatima rasprava OD-a.
   Članak 6.
   Povjerljivost
   1.   U skladu s Odlukom Vijeća 2013/488/EU od 23. rujna 2013. (2), na zasjedanja i postupke OD-a primjenjuju se pravila Vijeća o zaštiti podataka. Predstavnici u OD-u posebno prolaze odgovarajuću sigurnosnu provjeru.
   2.   Za rasprave OD-a vrijedi obveza čuvanja poslovne tajne, osim ako OD jednoglasno odluči drukčije.
   Članak 7.
   Stupanje na snagu
   Ova Odluka stupa na snagu na dan donošenja.

      Sastavljeno u Bruxellesu 12. studenoga 2013.

            Za Politički i sigurnosni odbor

            Predsjednik

         W. STEVENS

      (1)  SL L 14, 18.1.2013, str. 19.

      (2)  2013/488/EU: Odluka Vijeća od 23. rujna 2013. o sigurnosnim propisima za zaštitu klasificiranih podataka EU-a (SL L 274, 15.10.2013, str. 1.).


2013/592/EU: Odluka Europskog parlamenta od 17. travnja 2013. o razrješnici za izvršenje proračuna Europske agencije za željeznice za financijsku godinu 2011.


title: 2013/229/EU: Odluka Vijeća od 14. svibnja 2013. o pokretanju automatizirane razmjene daktiloskopskih podataka u Rumunjskoj

text:
302                   HR                              Službeni list Europske unije                                             19/Sv. 16
32013D0229
24.5.2013.                                         SLUŽBENI LIST EUROPSKE UNIJE                                                L 138/11
                                                          ODLUKA VIJEĆA
                                                        od 14. svibnja 2013.
                           o pokretanju automatizirane razmjene daktiloskopskih podataka u Rumunjskoj
                                                            (2013/229/EU)
VIJEĆE EUROPSKE UNIJE,                                                         razmjenu podataka i na njega država članica mora odgo
                                                                               voriti čim procijeni da ispunjava preduvjete za razmjenu
uzimajući u obzir Odluku Vijeća 2008/615/PUP od 23. lipnja                     podataka u odgovarajućoj kategoriji podataka.
2008. o produbljivanju prekogranične suradnje, posebno u
suzbijanju terorizma i prekograničnog kriminala (1), a posebno          (5)    Rumunjska je ispunila upitnik o zaštiti podataka i upitnik
njezin članak 25.,                                                             o razmjeni daktiloskopskih podataka.
uzimajući u obzir Odluku Vijeća 2008/616/PUP od 23. lipnja              (6)    Rumunjska je provela uspješan pokus s Austrijom.
2008. o provedbi Odluke 2008/615/PUP (2), posebno njezin
članak 20. i poglavlje 4. Priloga navedenoj Odluci,                     (7)    U Rumunjskoj je obavljen ocjenjivački posjet o kojem je
                                                                               austrijski ocjenjivački tim sastavio izvješće koje je
budući da:                                                                     dostavio nadležnoj radnoj skupini Vijeća.
(1)     U skladu s Protokolom o prijelaznim odredbama koji je           (8)    Vijeću je predstavljeno cjelovito izvješće o ocjeni koje
        priložen Ugovoru o Europskoj uniji, Ugovoru o funkcio                 sadrži sažetak rezultata upitnika, ocjenjivačkog posjeta i
        niranju Europske unije i Ugovoru o osnivanju Europske                  pokusa o razmjeni daktiloskopskih podataka,
        zajednice za atomsku energiju, akti institucija, tijelâ,
        uredâ i agencija Unije doneseni prije stupanja Ugovora          DONIJELO JE OVU ODLUKU:
        iz Lisabona na snagu zadržavaju svoje pravne učinke dok
        ne budu stavljeni izvan snage, poništeni ili izmijenjeni                                    Članak 1.
        provedbom Ugovorâ.
                                                                        Rumunjska je za potrebe automatiziranog pretraživanja daktilo
                                                                        skopskih podataka u potpunosti provela opće odredbe o zaštiti
(2)     U skladu s time, primjenjuje se članak 25. Odluke
                                                                        podataka iz poglavlja 6. Odluke 2008/615/PUP te ima pravo
        2008/615/PUP i Vijeće mora jednoglasno odlučiti jesu
                                                                        primati i dostavljati osobne podatke u skladu s člankom 9.
        li države članice provele odredbe poglavlja 6. navedene
                                                                        navedene Odluke, od dana stupanja na snagu ove Odluke.
        Odluke.
                                                                                Članak 2.
(3)     Člankom 20. Odluke 2008/616/PUP predviđeno je da se
        odluke iz članka 25. stavka 2. Odluke 2008/615/PUP              Ova Odluka stupa na snagu na dan donošenja.
        moraju donositi na temelju izvješća o ocjeni koje se
        temelji na upitniku. U vezi s automatiziranom
        razmjenom podataka u skladu s poglavljem 2. Odluke
        2008/615/PUP, izvješće o ocjeni mora se temeljiti na            Sastavljeno u Bruxellesu 14. svibnja 2013.
        ocjenjivačkom posjetu i pokusu.
                                                                                Za Vijeće
(4)     U skladu s poglavljem 4. točkom 1.1. Priloga Odluci
        2008/616/PUP, upitnik koji je izradila nadležna radna                                                 Predsjednik
        skupina Vijeća odnosi se na svaku automatiziranu                                                    M. NOONAN
(1) SL L 210, 6.8.2008., str. 1.
(2) SL L 210, 6.8.2008., str. 12.


title: Odluka Vijeća 2013/186/ZVSP od 22. travnja 2013. o izmjeni Odluke 2012/739/ZVSP o mjerama ograničavanja protiv Sirije

text:
               18/Sv. 15

               HR

               Službeni list Europske unije

               227

         32013D0186

               L 111/101

               SLUŽBENI LIST EUROPSKE UNIJE

         ODLUKA VIJEĆA 2013/186/ZVSP
   od 22. travnja 2013.
   o izmjeni Odluke 2012/739/ZVSP o mjerama ograničavanja protiv Sirije
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   budući da:

               (1)

               Vijeće je 29. studenoga 2012. donijelo Odluku 2012/739/ZVSP o mjerama ograničavanja protiv Sirije (1).

               (2)

               Vijeće je 18. veljače 2013. izjavilo da bi trebalo ocijeniti i preispitati režim sankcija protiv Sirije kako bi se dala potpora i pomoglo oporbi.

               (3)

               Vijeće smatra da je za određene mjere ograničavanja potrebno uvesti odstupanja tako da se pomogne sirijskom civilnom stanovništvu, posebno pri rješavanju humanitarnih problema, pri ponovnoj uspostavi normalnog života, osiguranju osnovnih usluga, obnovi i ponovnoj uspostavi normalne gospodarske djelatnosti ili u druge civilne svrhe. Vijeće smatra da bi se u postupku za određivanje odstupanja trebalo savjetovati s Nacionalnom koalicijom sirijskih oporbenih i revolucionarnih snaga koje EU prihvaća kao legitimne predstavnike sirijskog naroda.

               (4)

               U tom kontekstu Vijeće je odlučilo izmijeniti mjere povezane sa zabranom uvoza nafte, zabranom izvoza ključne opreme i tehnologije za ključne sektore industrije nafte i prirodnog plina u Siriji te zabranom ulaganja u sirijsku naftnu industriju.

               (5)

               Za provedbu određenih mjera potrebno je daljnje djelovanje Unije.

               (6)

               Odluku 2012/739/ZVSP trebalo bi na odgovarajući način izmijeniti,

         DONIJELO JE OVU ODLUKU:
   Članak 1.
   Odluka Vijeća 2012/739/ZVSP mijenja se kako slijedi:

               1.

               Dodaju se sljedeći članci:
               „Članak 6.a
               Kako bi se pomoglo sirijskom civilnom stanovništvu, posebno pri rješavanju humanitarnih problema, ponovnoj uspostavi normalnog života, osiguranju osnovnih usluga, obnovi i ponovnoj uspostavi normalne gospodarske djelatnosti, ili u druge civilne svrhe, te odstupajući od članka 6. stavaka 1. i 2., nadležna tijela države članice mogu odobriti kupnju, uvoz ili prijevoz sirove nafte i naftnih derivata iz Sirije te osiguranje s tim povezanog financiranja ili financijske pomoći, uključujući financijske derivate (izvedenice), te osiguranje i reosiguranje, ako su ispunjeni sljedeći uvjeti:

                           (a)

                           dotična država članica o tome se prethodno savjetovala s Nacionalnom koalicijom sirijskih oporbenih i revolucionarnih snaga;

                           (b)

                           dotične aktivnosti nisu izravno ili neizravno u korist osobe ili subjekta iz članka 25. stavka 1.; i

                           (c)

                           dotične aktivnosti nisu u suprotnosti sa zabranama utvrđenima u ovoj Odluci.

                     Relevantna država članica obavješćuje druge države članice o svim odobrenjima izdanima na temelju ovog članka.”
               „Članak 9.a
               Kako bi se pomoglo sirijskom civilnom stanovništvu, posebno pri rješavanju humanitarnih problema, ponovnoj uspostavi normalnog života, osiguranju osnovnih usluga, obnovi i ponovnoj uspostavi normalne gospodarske djelatnosti, ili u druge civilne svrhe, te odstupajući od članka 8. stavka 1. i stavka 2., nadležna tijela države članice mogu odobriti prodaju, opskrbu ili prijenos ključne opreme i tehnologije za ključne sektore industrije nafte i prirodnog plina u Siriji iz članka 8. stavka 1., ili sirijskim poduzećima ili poduzećima u vlasništvu Sirije, koji u tim sektorima djeluju izvan Sirije, te osiguranje s tim povezane tehničke pomoći ili osposobljavanja i drugih usluga, kao i financiranje ili financijsku pomoć, ako su ispunjeni sljedeći uvjeti:

                           (a)

                           dotična država članica o tome se prethodno savjetovala s Nacionalnom koalicijom sirijskih oporbenih i revolucionarnih snaga;

                           (b)

                           dotične aktivnosti nisu izravno ili neizravno u korist osobe ili subjekta iz članka 25. stavka 1.; i

                           (c)

                           dotične aktivnosti nisu u suprotnosti sa zabranama utvrđenima u ovoj Odluci.

                     Relevantna država članica obavješćuje druge države članice o svim odobrenjima izdanima na temelju ovog članka.”
               „Članak 14.a
               Kako bi se pomoglo sirijskom civilnom stanovništvu, posebno pri rješavanju humanitarnih problema, ponovnoj uspostavi normalnog života, osiguranju osnovnih usluga, obnovi i ponovnoj uspostavi normalne gospodarske djelatnosti ili u druge civilne svrhe, te odstupajući od članka 13. točaka (a), (c) i (e), nadležna tijela države članice mogu odobriti odobravanje bilo kojeg financijskog zajma ili kredita ili stjecanje ili povećavanje vlasničkog udjela u poduzećima u Siriji koja sudjeluju u sektorima istraživanja, proizvodnje ili rafiniranja nafte u naftnoj industriji Sirije, ili sirijskim poduzećima ili poduzećima u vlasništvu Sirije koja sudjeluju u tim sektorima izvan Sirije, ili osnivanje bilo kakvih zajedničkih poduzeća s poduzećima u Siriji koja sudjeluju u sektorima istraživanja, proizvodnje ili rafiniranja nafte u naftnoj industriji Sirije ili poduzećima kćerima ili podružnicama pod njihovim nadzorom, ako su ispunjeni sljedeći uvjeti:

                           (a)

                           dotična država članica o tome se prethodno savjetovala s Nacionalnom koalicijom sirijskih oporbenih i revolucionarnih snaga;

                           (b)

                           dotične aktivnosti nisu izravno ili neizravno u korist osobe ili subjekta iz članka 25. stavka 1.; i

                           (c)

                           dotične aktivnosti nisu u suprotnosti sa zabranama utvrđenima u ovoj Odluci.

                     Relevantna država članica obavješćuje druge države članice o svim odobrenjima izdanima na temelju ovog članka.”

               2.

               Članak 31. zamjenjuje se sljedećim:
               „Članak 31.
               1.   Ova se Odluka primjenjuje do 1. lipnja 2013. Redovito se preispituje. Ako Vijeće smatra da njezini ciljevi nisu ostvareni, ova se Odluka prema potrebi produljuje ili mijenja.
               2.   Odstupanja predviđena u člancima 6.a, 9.a i 14.a preispituju se prije prestanka važenja ove Odluke, pritom uzimajući u obzir njihov doprinos pomoći sirijskom civilnom stanovništvu.”

         Članak 2.
   Ova Odluka stupa na snagu na dan objave u Službenom listu Europske unije.

      Sastavljeno u Luxembourgu 22. travnja 2013.

            Za Vijeće

            Predsjednica

         C. ASHTON

      (1)  SL L 330, 30.11.2012., str. 21.


title: 2009/453/EZ: Odluka Komisije od 11. lipnja 2009. o prekidu antidampinškog postupka u vezi s uvozom natrija podrijetlom iz Sjedinjenih Američkih Država

text:
               11/Sv. 131

               HR

               Službeni list Europske unije

               215

         32009D0453

               L 149/76

               SLUŽBENI LIST EUROPSKE UNIJE

         ODLUKA KOMISIJE
   od 11. lipnja 2009.
   o prekidu antidampinškog postupka u vezi s uvozom natrija podrijetlom iz Sjedinjenih Američkih Država
   (2009/453/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Uredbu Vijeća (EZ) br. 384/96 od 22. prosinca 1995. o zaštiti od dampinškog uvoza iz zemalja koje nisu članice Europske zajednice (Osnovna uredba) (1), a posebno njezin članak 9.,
   nakon savjetovanja sa Savjetodavnim odborom,
   budući da:
   1.   POSTUPAK

   1.1.   Pokretanje postupka

               (1)

               Komisija je 23. srpnja 2008. putem obavijesti objavljene u Službenom listu Europske unije
                   (2) (obavijest o pokretanju postupka) pokrenula antidampinški postupak u vezi s uvozom natrija, u rasutom stanju, podrijetlom iz Sjedinjenih Američkih Država (SAD), koji se uobičajeno prijavljuje pod oznakom KN ex 2805 11 00 (dotični proizvod).

               (2)

               Postupak je pokrenut nakon pritužbe koju je 10. lipnja 2008. podnio jedini proizvođač u Zajednici, Métaux Spéciaux (MSSA SAS) (podnositelj pritužbe).

               (3)

               Komisija je 23. srpnja 2008. pokrenula postupak protiv subvencioniranog uvoza istog tog proizvoda podrijetlom iz SAD-a (3). Taj je postupak prekinut Odlukom Komisije 2009/452/EC (4).

         1.2.   Dotične stranke i posjeti radi provjere

               (4)

               Komisija je o pokretanju postupka službeno obavijestila podnositelja pritužbe, jedinog poznatog izvoznika/proizvođača u SAD-u, uvoznike i korisnike za koje se zna da se postupak na njih odnosi i predstavnike SAD-a. Zainteresirane stranke dobile su priliku iznijeti svoje stavove u pisanom obliku i zatražiti raspravu u roku određenom u obavijesti o pokretanju postupka.

               (5)

               Komisija je svim strankama za koje se zna da se ispitni postupak na njih odnosi poslala upitnike i primila odgovore od predstavnika SAD-a, od jedinog proizvođača izvoznika u SAD-u („proizvođač izvoznik koji je surađivao”), od podnositelja pritužbe i tri korisnika iz Zajednice.

               (6)

               Komisija je tražila i potvrdila sve podatke koje je smatrala potrebnima za utvrđivanje dampinga, nanesene štete i interesa Zajednice te je izvršila provjere u poslovnim prostorijama sljedećih trgovačkih društava:

                              Proizvođač iz Zajednice:

                                       —

                                       Métaux Spéciaux (MSSA SAS), Saint-Marcel, Francuska.

                              Proizvođač izvoznik iz SAD-a

                                       —

                                       E. I. DuPont De Nemours and Company, Wilmington, Delaware.

                              Povezani trgovac u Švicarskoj

                                       —

                                       DuPont De Nemours International SA, Ženeva.

                              Korisnici iz Zajednice:

                                       —

                                       Rohm and Haas Europe SARL, Morges, Švicarska,

                                       —

                                       Evonik Degussa GmbH, Frankfurt, Njemačka.

         1.3.   Razdoblje ispitnog postupka i razmatrano razdoblje

               (7)

               Ispitni postupak u vezi s dampingom i štetom obuhvatio je razdoblje od 1. srpnja 2007. do 30. lipnja 2008. (razdoblje ispitnog postupka ili RIP). Ispitivanje kretanja koja su važna za procjenu štete obuhvatilo je razdoblje od 1. siječnja 2005. do kraja razdoblja ispitnog postupka (razmatrano razdoblje).

         2.   POVLAČENJE PRITUŽBE I PREKID POSTUPKA

               (8)

               Podnositelj pritužbe je pismom od 1. lipnja 2009. upućenim Komisiji službeno povukao svoju pritužbu. Podnositelj zahtjeva izjavio je da je pritužbu povukao zbog promijenjenih okolnosti.

               (9)

               U skladu s člankom 9. stavkom 1. osnovne Uredbe, postupak se može prekinuti kada se pritužba povuče, osim ako bi takav prekid bio protivan interesu Zajednice.

               (10)

               Komisija je smatrala da bi taj postupak trebalo prekinuti, jer ispitni postupak nije doveo ni do kakvih razmatranja koja pokazuju da takav prekid ne bi bio u interesu Zajednice. Zainteresirane stranke obaviještene su na odgovarajući način i dana im je mogućnost da iznesu svoje komentare. Međutim, nisu primljeni nikakvi komentari koji ukazuju na to da takav prekid ne bi bio u interesu Zajednice.

               (11)

               Komisija stoga zaključuje da antidampinški postupak koji se odnosi na uvoz natrija, u rasutom stanju, podrijetlom iz SAD-a u Zajednicu treba prekinuti bez uvođenja antidampinških mjera,

         DONIJELA JE OVU ODLUKU:
   Jedini članak
   Prekida se antidampinški postupak u vezi s uvozom natrija, u rasutom stanju, obuhvaćenog oznakom KN ex 2805 11 00, podrijetlom iz Sjedinjenih Američkih Država.

      Sastavljeno u Bruxellesu 11. lipnja 2009.

            Za Komisiju

         Catherine ASHTON

            Članica Komisije

      (1)  SL L 56, 6.3.1996., str. 1.

      (2)  SL C 186, 23.7.2008., str. 32.

      (3)  SL C 186, 23.7.2008., str. 35.

      (4)  SL L 149, 12.6.2009., str. 74.


title: Odluka Europskog parlamenta (EU) 2016/1570 od 28. travnja 2016. o razrješnici za izvršenje proračuna Europskog policijskog ureda za financijsku godinu 2014.

text:
               14.9.2016

               HR

               Službeni list Europske unije

               L 246/361

         ODLUKA EUROPSKOG PARLAMENTA (EU) 2016/1570
   od 28. travnja 2016.
   o razrješnici za izvršenje proračuna Europskog policijskog ureda za financijsku godinu 2014.
   EUROPSKI PARLAMENT,

               —

               uzimajući u obzir završne godišnje financijske izvještaje Europskog policijskog ureda za financijsku godinu 2014.,

               —

               uzimajući u obzir izvješće Revizorskog suda o godišnjoj računovodstvenoj dokumentaciji Europskog policijskog ureda za financijsku godinu 2014. s odgovorom Ureda (1),

               —

               uzimajući u obzir izjavu o jamstvu (2) u pogledu pouzdanosti računovodstvene dokumentacije te zakonitosti i pravilnosti povezanih transakcija, koju je podnio Revizorski sud za financijsku godinu 2014., u skladu s člankom 287. Ugovora o funkcioniranju Europske unije,

               —

               uzimajući u obzir preporuku Vijeća od 12. veljače 2016. o razrješnici koju Ured treba dobiti za izvršenje proračuna za financijsku godinu 2014. (05584/2016 – C8-0084/2016),

               —

               uzimajući u obzir članak 319. Ugovora o funkcioniranju Europske unije,

               —

               uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (3), a posebno njezin članak 208.,

               —

               uzimajući u obzir Odluku Vijeća 2009/371/PUP od 6. travnja 2009. o osnivanju Europskog policijskog ureda (Europola) (4), a posebno njezin članak 43.,

               —

               uzimajući u obzir Uredbu Komisije (EZ, Euratom) br. 2343/2002 od 19. studenoga 2002. o okvirnoj financijskoj uredbi za tijela iz članka 185. Uredbe Vijeća (EZ, Euratom) br. 1605/2002 o Financijskoj uredbi koja se primjenjuje na opći proračun Europskih zajednica (5),

               —

               uzimajući u obzir Delegiranu uredbu Komisije (EU) br. 1271/2013 od 30. rujna 2013. o okvirnoj financijskoj uredbi za tijela iz članka 208. Uredbe (EU, Euratom) br. 966/2012 Europskog parlamenta i Vijeća (6), a posebno njezin članak 108.,

               —

               uzimajući u obzir članak 94. Poslovnika i Prilog V. Poslovniku,

               —

               uzimajući u obzir izvješće Odbora za proračunski nadzor i mišljenje Odbora za građanske slobode, pravosuđe i unutarnje poslove (A8-0122/2016),

               1.

               daje razrješnicu direktoru Europskog policijskog ureda za izvršenje proračuna Ureda za financijsku godinu 2014.;

               2.

               iznosi svoje primjedbe u Rezoluciji u nastavku;

               3.

               nalaže svojem predsjedniku da ovu Odluku i Rezoluciju, koja je njezin sastavni dio, proslijedi direktoru Europskog policijskog ureda, Vijeću, Komisiji i Revizorskom sudu te da ih da na objavu u Službenom listu Europske unije (serija L).

            Predsjednik

         Martin SCHULZ

            Glavni tajnik

         Klaus WELLE

      (1)  SL C 409, 9.12.2015., str. 324.

      (2)  Vidjeti bilješku 1.

      (3)  SL L 298, 26.10.2012., str. 1.

      (4)  SL L 121, 15.5.2009., str. 37.

      (5)  SL L 357, 31.12.2002., str. 72.

      (6)  SL L 328, 7.12.2013., str. 42.


title: Odluka Vijeća (EU) 2017/1764 od 25. rujna 2017. o imenovanju zamjenika člana Odbora regija kojeg je predložila Republika Austrija

text:
               28.9.2017

               HR

               Službeni list Europske unije

               L 250/58

         ODLUKA VIJEĆA (EU) 2017/1764
   od 25. rujna 2017.
   o imenovanju zamjenika člana Odbora regija kojeg je predložila Republika Austrija
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 305.,
   uzimajući u obzir prijedlog austrijske vlade,
   budući da:

               (1)

               Vijeće je 26. siječnja 2015., 5. veljače 2015. i 23. lipnja 2015. donijelo odluke (EU) 2015/116 (1), (EU) 2015/190 (2) i (EU) 2015/994 (3) o imenovanju članova i zamjenikâ članova Odbora regija za razdoblje od 26. siječnja 2015. do 25. siječnja 2020.

               (2)

               Mjesto zamjenika člana postalo je slobodno imenovanjem g. Hannesa WENINGERA članom Odbora regija,

         DONIJELO JE OVU ODLUKU:
   Članak 1.
   Sljedeća osoba imenuje se zamjenikom člana Odbora regija do kraja tekućeg mandata koji istječe 25. siječnja 2020.:

               —

               g. Markus LINHART, Bürgermeister und Gemeinderat von Bregenz.

         Članak 2.
   Ova Odluka stupa na snagu na dan donošenja.

      Sastavljeno u Bruxellesu 25. rujna 2017.

            Za Vijeće

            Predsjednik

         M. MAASIKAS

      (1)  Odluka Vijeća (EU) 2015/116 od 26. siječnja 2015. o imenovanju članova Odbora regija i njihovih zamjenika za razdoblje od 26. siječnja 2015. do 25. siječnja 2020. (SL L 20, 27.1.2015., str. 42.).

      (2)  Odluka Vijeća (EU) 2015/190 od 5. veljače 2015. o imenovanju članova Odbora regija i njihovih zamjenika za razdoblje od 26. siječnja 2015. do 25. siječnja 2020. (SL L 31, 7.2.2015., str. 25.).

      (3)  Odluka Vijeća (EU) 2015/994 od 23. lipnja 2015. o imenovanju članova Odbora regija i zamjenika članova za razdoblje od 26. siječnja 2015. do 25. siječnja 2020. (SL L 159, 25.6.2015., str. 70.).